Pertikai pengislaman anak secara unilateral, masa bila Nazri bangga dengan Islam?

Oleh Siti Hafidah Abd Ghaffar

BANGI, 2 Syaaban 1443H, Sabtu – Tindakan pemimpin politik Melayu yang mempertikaikan keislaman tiga anak ibu tunggal, Loh Siew Hong secara sepihak menunjukkan mereka sangat lemah jati diri serta tidak boleh diharap untuk pertahankan agama Islam dan budaya sebagai identiti negara.

Sebelum ini, Ahli Parlimen Padang Rengas, Datuk Seri Mohamed Nazri Abdul Aziz menyifatkan perbuatan pengislaman anak secara unilateral sebagai tidak adil, malah bukan sesuatu yang membanggakan.

“Eh, saya sebagai orang Islam tidak bangga dengan perkara seperti ini. Pada saya Islam mahukan keadilan dan memang tidak adil sekiranya seorang daripada ibu dan bapa menukar agama anak mereka yang sudah pun ada agama. Menukar agama tanpa persetujuan itu tidak adil.

“Kalau kita tidak suka ketidakadilan, kita tidak mahu ketidakadilan, jangan buat pada orang lain. Jangan lakukan pada orang perkara yang kita tidak mahu dibuat terhadap diri sendiri,” katanya.

Beliau berkata demikian dipercayai memetik kes membabitkan Loh dan M Indira Gandhi.

Mengulas perkara itu, Naib Presiden gerakan Islam Ikatan Muslimin Malaysia (ISMA), Ustaz Mohd Noor Azib Asmangi secara sinis mempersoalkan tindakan Nazri yang sepertinya menjadi ‘jurubicara’ idea liberal.

“Dia kata dia tak bangga dengan pengislaman anak-anak tersebut. Ini memang kelakar kerana beliau sendiri selama ini masa bila bangga dengan agama Islam.

“Ia tak kira sudut bidang kuasa agama di negeri, yang dalam kes ini Perlis benarkan unilateral. Itu pun setelah ibunya tidak bertanggungjawab terhadap anak-anak tersebut. Tidak ditemui untuk satu tempoh.

“Anak-anak itu pun masuk agama Islam secara sukarela, tanpa paksaan. Gembira beramal dan berkembang baik sahsiah Islam mereka. Bukan secara paksa seperti dakwaan Nazri Aziz,” bidasnya.

Lantaran itu, beliau menegaskan individu seperti itu tidak layak untuk diangkat sebagai pemimpin.

Bahkan baginya, mereka sepatutnya terus ‘dikuburkan’ sahaja dari arena politik tanah air.

Pautan terdahulu;


Penurunan al-Quran adalah peninggian erti kemanusiaan

AL-QURAN ibarat guru kepada manusia. Ia mengajarnya bagaimana dia berfikir, membuat keputusan dan bertindak, mengajarnya erti dan hakikat-hakikat kewujudan serta memperkenalkan kepadanya hakikat-hakikat ketuhanan.

“Sesungguhnya al-Quran ini memberi hidayah kepada jalan yang paling lurus” – Surah Al-Israa’

Tanpa kesemua erti itu, manusia hanya akan terkapai-kapai dalam galaksi kewujudan hanya berbekalkan akal dan pancaindera yang cetek yang berpusing-pusing pada kesalahan-kesalahan yang sama, serta melalui jalan kerugian yang berpanjangan walaupun ia mendakwa ia menjumpai beberapa cebisan teori dan hakikat kewujudan.

“Barang siapa yang tidak Allah jadikan baginya cahaya, maka tiadalah cahaya baginya” – Surah an-Nur

Besarnya al-Quran mengajar dan merubah hidup kita berkadaran dengan besarnya kita menanggapinya sebagai guru hakiki yang memandu kita pada semua sudut kehidupan.

Ia adalah kalam Tuhan, dan Tuhan telah berfirman dalam sebuah hadis Qudsi bahawa : “Aku adalah pada sangkaan hamba-Ku terhadap-Ku”

Semoga Allah menjadikan kita al-Quran yang berjalan di atas mula bumi ini.

Salam Nuzul Al-Quran.

Ustaz Ahmad Syamil Mohd Esa
Penolong Setiausaha Majlis Ulama ISMA (MUIS)


PRN Johor: Kemenangan sebenar bukan UMNO tetapi MCA

PRN Johor, kemenangan sebenar bukan UMNO tetapi MCA.

Pasti kerusi EXCO dan timbalan menjadi milik MCA, tanpa satu pun ketinggalan. Menang sikit dapat banyak. Jadi apa erti menang banyak? Bukan menafikan hak orang lain. Tetapi apa erti kemenangan yang sebenar.

Undi Melayu yang memenangkan MCA. Harapkan undi Cina belum tentu lagi. Lepas ini, beri banyak lagi kerusi tradisi kepada MCA. Mereka akan menjadi lebih bongkak.

Justeru, janganlah terlalu gembira dengan kemenangan PRN Johor.

Menang negeri belum tentu menang pusat. Kemenangan sebenar adalah kemenangan peringkat pusat atau persekutuan atau Putrajaya, bukan negeri.

Sekadar menang negeri, cubalah tawan negeri kaya, Selangor dan Pulau Pinang semula.

Tanpa perpaduan Melayu Islam, jangan haraplah.

Jangan kerana telalu seronok menang negeri sehingga terlepas pandang Putrajaya. Sama seperti politik bangunkan kawasan (DUN) sehingga terlepas pandang bangunkan negeri.

Susun strategi perpaduan Melayu Islam daripada sekarang dengan mengambil kira pengajaran PRN Johor, Melaka dan Sabah.

Pada hemat saya BN (UMNO) menang besar dalam PRN Johor, bukan suatu yang menghairankan. Memang sudah pun dijangkakan dan menjadi ramalan serta bualan. Jadi, apa yang kecoh sangat.

Wabak COVID-19 dan peratus rendah turun mengundi menyebelahi UMNO (BN).

Budaya kiasu atau takut mati tetap menyelubungi, terutama dalam kalangan masyarakat Cina, walaupun tidak semua.

Sebab itu, MCA jangan terlalu yakin sokongan Cina telah beralih, kamu menang kerana undi Melayu. Cina masih tidak mengundi. Kalau ada pun, tidak banyak. Tidak boleh memenangkan kamu MCA. Cina masih tetap setia dengan ultra kiasu DAP.

MIC usahlah cerita. Memang mengharapkan undi Melayu sebab tidak ada satu kawasan pun ada majoriti.

Kemenangan MCA ini akan digunakan sekali lagi seperti mana Melaka, untuk mengatakan bahawa masyarakat Cina telah beralih kepada mereka, sudah tentu akan lebih mendesak supaya kerusi tradisi kawasan majoriti Melayu lebih 55 peratus diserahkan kepadanya dalam mana-mana PRN, jika ada dan PRU15 nanti.

Siapa untung siapa rugi?

Dalam konteks PRN Johor, semua DUN MCA menang, pasti jawatan EXCO dan timbalan menjadi idaman. Menang semua dapat semua. Sudah tentu selepas ini desakan demi desakan, sekolah perkauman vernakular akan berkumandang lebih agresif, walaupun di Johor sudah melambak.

UMNO menang banyak, dapat sedikit, kerana terpaksa berkongsi atas dasar perpaduan nasional.

Beginilah politik ultra kiasu, siapa pun yang menang dalam kalangan mereka, MCA atau DAP, politik mereka tetap menang.

Tambahan pula dengan ketiadaan Gerakan. Tanpa Gerakan, MCA dalam

Selepas ini, kerusi Parlimen Simpang Renggam, yang sebelum ini menjadi milik Gerakan, pasti menjadi milik MCA. Dengan alasan ia juga kerusi tradisi, sama seperti Tanjung Piai. Kecualilah Gerakan kembali kepada BN meninggalkan PN selepas post mortem PRN Johor.

Kita akan terus rugi dan rugi. Kita terus berpecah, antara parti dan sesama dalam parti, inter dan intra.

Walaupun UMNO menang besar, UMNO tetap pecah. UMNO PWTC dengan UMNO Putrajaya.

Melayu tetap rugi. Menang banyak mana kerusi UMNO, ia tetap tidak menguntungkan politik Melayu Islam, tetapi politik ultra kiasu.

Kepada parti Muda, kamu jangan terlalu yakin bahawa kemunculan kamu walaipun tidak sampai setahun, mendapat sokongan rakyat.

Kamu menang kerana PH beri laluan.

Jika kamu bertembung sesama sendiri, seperti yang berlaku di beberapa kawasan, ada kamu menang, pasti kamu tidak akan menang.

Sebab itu, jangan terlalu yakin, kamu menjadi pilihan anak muda. Sebenarnya tidak. Tidak semua orang muda suka kepada Muda. Orang muda tahu, kamu tetap tunggangan ultra kiasu. Liberal. Jika kamu mahu sokongan anak muda Melayu, kembali kepada jati diri sebenar.

Kepada PAS, tahniah, kerana walaupun menang satu kerusi di kawasan lubuk UMNO. Sebenarnya PAS tetap tidak kalah.

Walaupun tidak dapat mempertahankan beberapa kerusi lain, pada PAS, kekalahan dan kemenangan asam garam perjuangan. Tetapi bukan kepada UMNO. Sukar sekali untuk menerima kekalahan dan tidak mahu kalah lagi.

UMNO amat yakin jika PRU15 berlangsung dalam masa terdekat pasti mendapat majoriti dua pertiga, meskipun bergerak solo.

Sayang sekali PAS bertanding menggunakan lambang PN. Sebenarnya, dari sudut psikologi, orang Melayu merindui bulan.

Tetapi bulan tidak mengambang di PRN Johor tetapi logo PN yang tiada bulan. Mungkin salah satu sebab orang tak pangkah bulan. PAS dan bulan sudah sinonim.

Nasihat saya kepada PAS, sementara menunggu PRU15, lakukanlah yang terbaik ketika berada dalam kerajaan. PRU15 belum tentu dapat lagi menjadi Menteri. Tidak perlu malu alah lagi. Berkata benar walaupun pahit. Lantang memperjuangkan kebenaran meskipun nampak tidak popular.

Tinggalkan sesuatu kepada rakyat yang boleh dikenang hingga ke akhir hayat. Saya terlalu teruja melihat pemimpin PAS terkehadapan dalam memperjuangkan nasib tiga anak mualaf yang telah kembali kepada ibunya yang hidup dalam kepuraan.

Kepada parti Pejuang, Warisan, Putra dan PBM, lupakanlah jika mahu bertanding secara solo.  Buang masa dan tenaga serta wang ringgit. Kuasa ketiga masih belum menjadi pilihan

Sedikit nasihat kepada UMNO. Meskipun pimpinan UMNO berkata mereka tidak akan mendesak untuk diadakan segera PRU15. Itu kata mereka.

Perhimpunan Agong UMNO yang akan berlangsung tidak lama, pastinya ketua bahagian akan dipujuk untuk mendesak supaya PRU diadakan segera, sebagaimana suara yang kedengaran pada malam kemenangan BN diumumkan.

Strategi ini semua orang sudah semua maklum. Selepas itu kita akan berkata, kehendak akar umbi.

Walhal, akar umbi sebenarnya tidak suka UMNO berlagak sombong dan terlalu yakin boleh menang bergerak solo.

Bersedialah untuk berdepan dengan PRU15 tidak lama lagi.

Apa guna gigi tetapi tidak ada taring.

Jangan terlalu yakin. PRN bukanlah cerminan sebenar, PRN bukan sebesar PRU.

PRN sekadar sebuah negeri, tetapi PRU adalah negara.

Apa guna menang negeri jika gagal di pusat.

Sebab itu, ultra kiasu tidak berapa obses sangat dengan negeri, walaupun tidak dinafikan kepentingannya.

Persoalan yang lebih besar yang perlu difikirkan adalah masa depan politik Melayu Islam dalam jangka panjang. Bukan sekadar untuk menang PRU15. Apa erti menang untuk lima tahun, tetapi agama, bangsa dan negara tidak terbela  untuk 50 tahun.

Cuba kira berapa banyak tanah kepunyaan Melayu yang tinggal, tidak termasuk tanah rizab Melayu. Hutan-hutan diterokai menjadi tanah ‘Musang King’ menjadi milik siapa. Ini tidak termasuk balak-balak yang hilang.

Kadangkala saya naik ngeri menelurusi sepanjang lebuh raya dan jalan seluruh negara, daripada Gua Musang, Lipis, Raub, Bentong dan seterusnya, milik siapakah tanah-tanah itu. Masih banyakkah milik Melayu. Begitu juga perjalanan udara, melihat pemandangan daripada KLIA ke Terengganu. Melihat tanah-tanah hutan digondolkan sehingga menjejaskan alam sekitar. Milik siapakah itu? Semua menjadi tanda tanya.

Prof Dr Mohd Ridhuan Tee Abdullah


15 cedera bas ekspres terbabas

IPOH, 22 Syaaban 1442H, Ahad – Seramai 15 orang termasuk seorang pemandu cedera apabila sebuah bas ekspres dinaiki mereka dipercayai terbabas ke bahu jalan di Kilometer (KM) 265 Lebuhraya Utara Selatan, berdekatan Terowong Menora arah selatan di sini, awal pagi tadi.

Ketua Balai Bomba dan Penyelamat (BBP) Meru, Shahrudi Muhamad Halil berkata pihaknya menerima maklumat mengenai kejadian melibatkan 12 lelaki dan tiga perempuan berusia antara 14 hingga 59 tahun itu pada pukul 2.22 pagi.

“Kami segera mengerahkan seramai 16 anggota dan pegawai dari BBP Meru dan bantuan dari BBP Ipoh ke lokasi kejadian bagi kerja-kerja menyelamat,” katanya ketika dihubungi Bernama di sini hari ini.

Beliau berkata, setibanya di lokasi kejadian, pihaknya mendapati, kemalangan melibatkan sebuah bas ekspres yang terbabas dan terbalik ke dalam longkang di sebelah laluan jalan dan terdapat dua mangsa yang cedera parah.

Shahrudi berkata, anggota bomba telah membantu mengeluarkan mangsa dan memberi rawatan awal sebelum kesemua mangsa dibawa oleh ambulans ke Hospital Raja Permaisuri Bainun, Ipoh untuk menerima rawatan lanjut.

Katanya, operasi bersama-sama Polis Diraja Malaysia dan Kementerian Kesihatan itu berakhir pada pukul 4.39 pagi. – Bernama


Jumlah trafik penumpang MAHB naik enam kali ganda separuh pertama 2022

KUALA LUMPUR,  20 Zulhijjah 1443H, Rabu – Malaysia Airports Holdings Bhd (MAHB) merekodkan peningkatan trafik penumpangnya untuk Malaysia lebih enam kali ganda pada separuh pertama 2022 (1H 2022) berbanding tempoh yang sama pada 2021.

Dalam satu kenyataan hari ini, MAHB berkata ia mencatatkan 20.25 juta penumpang melalui rangkaian lapangan terbangnya di seluruh negara dari Januari hingga Jun 2022.

Penyambungan semula syarikat penerbangan asing yang aktif dan pembukaan laluan antarabangsa menyumbang kepada prestasi yang menggalakkan itu.

Jumlah pergerakan trafik penumpang Malaysia pada Jun 2022 berjumlah 4.54 juta, membentuk 63 peratus daripada jumlah pergerakan penumpang kumpulan itu sebanyak 7.21 juta, termasuk di Lapangan Terbang Antarabangsa Istanbul Sabiha Gokcen.

Malaysia mencatatkan 1.29 juta penumpang untuk trafik antarabangsa manakala trafik domestik berjumlah 3.24 juta.

Pengarah Urusan MAHB Datuk Iskandar Mizal Mahmood berkata trafik antarabangsa di Malaysia bertambah baik, dan ini dapat dilihat menerusi prestasi Lapangan Terbang Antarabangsa Kuala Lumpur (KLIA) bulan lepas.

“Jumlah trafik antarabangsa KLIA melepasi paras sejuta penumpang buat kali pertama sejak pandemik.

“Ia merekodkan 1.09 juta penumpang antarabangsa iaitu peningkatan 21 peratus berbanding Mei.

“Lapangan terbang antarabangsa lain dalam rangkaian tempatan kami juga telah mencatatkan peningkatan jumlah penumpang antara 35 peratus dan 66 peratus pada Jun berbanding bulan sebelumnya.

“Kami yakin ia akan bertambah baik dengan lebih banyak penyambungan semula oleh syarikat penerbangan yang beroperasi di lapangan terbang kami,” katanya.

Iskandar Mizal menyatakan bahawa MAHB mengalu-alukan empat syarikat penerbangan asing yang memulakan semula operasi di Malaysia pada Jun.

Ia termasuklah Citilink dan Lion Air, terbang dilaluan Medan-Kuala Namu–Pulau Pinang, dan Air Busan (BX) serta Jeju Air, yang terbang dilaluan Seoul-Incheon (INC) – Kota Kinabalu (BKI).

Laluan INC-BKI ialah laluan baharu untuk BX. Selain kembalinya syarikat penerbangan asing, kumpulan itu juga menyaksikan permulaan semula laluan semasa prapandemik.

Batik Air memulakan semula laluan Subang (SZB)–Batam dan KL–Denpasar, manakala Firefly mengembalikan operasi SZB–Seletar.

Sementara itu, Pakistan International Airlines memperkenalkan laluan baharu yang menghubungkan Lahore ke KL.

Operasi MAHB di Turki kekal konsisten kerana ia merekodkan sejumlah 2.68 juta pergerakan penumpang, dengan rekod domestik 1.39 juta dan antarabangsa 1.29 juta, meningkat tiga peratus dari Mei 2022. -Bernama


Ustaz Kazim tarik diri bertanding di Larut

IPOH, 7 Rabiulakhir 1444H, Rabu – Penceramah bebas, Ustaz Datuk Mohd Kazim Elias menarik diri daripada bertanding di Parlimen Larut mewakili Barisan Nasional (BN) pada Pilihan Raya Umum ke-15 (PRU15).

Pengerusi BN Perak, Datuk Seri Saarani Mohamad berkata, Mohd Kazim yang juga dikenali Ustaz Kazim dikatakan memaklumkan sendiri perkara itu kepada UMNO Perak pagi ini.

Serentak itu juga Saarani mengumumkan pengganti Ustaz Kazim ialah Ketua Penerangan Pemuda UMNO Bahagian Larut, Mohd Shafiq Fhadly Mahmud.

“Mohd Shafiq menggantikan Mohd Kazim yang membuat keputusan menarik diri,” katanya pada majlis pengumuman calon-calon BN di sini, hari ini.

Bagaimanapun, media melaporkan punca sebenar penarikan diri Mohd Kazim tidak diketahui.

Desas desus mengatakan ia berkaitan dengan pencalonan abangnya, Kapten (B) Datuk Mohd Najmuddin Elias mewakili Perikatan Nasional (PN) di Dewan Undangan Negeri (DUN) Batu Kurau.

DUN Batu Kurau terletak di dalam Parlimen Larut.

Semalam, pencalonan Ustaz Kazim diumumkan sendiri Pengerusi BN, Datuk Seri Dr Ahmad Zahid Hamidi pada Majlis Pengumuman Bakal Calon Parlimen BN di Pusat Dagangan Dunia Kuala Lumpur (WTCKL).


PRN Sabah: Polis terima 199 laporan

KOTA KINABALU, 8 Safar 1442H, Sabtu – Polis Sabah menerima 199 laporan membabitkan pelbagai kesalahan sepanjang kempen Pilihan Raya Negeri (PRN) Sabah bermula 12 Sept lalu hingga semalam, kata Pesuruhjaya Polis Negeri, Datuk Hazani Ghazali.

Beliau berkata daripada jumlah laporan tersebut, sebanyak 62 kertas siasatan telah dibuka dan hasil siasatan akan dirujuk ke Pejabat Timbalan Pendakwa Raya untuk arahan lanjut.

“Antara kesalahan adalah di bawah Seksyen 427 Kanun Keseksaan (Khianat), Seksyen 500 Kanun Keseksaan (Fitnah), Seksyen 385 Kanun Keseksaan (Pemerasan), Seksyen 233 Akta Komunikasi dan Multimedia, Seksyen 25 (1) (i) Peraturan-Peraturan Pendaftaran (Menggunakan Kad Pengenalan Orang Lain Untuk Mengundi),” katanya dalam kenyataan, di sini, hari ini

Hazani juga menzahirkan ucapan terima kasih kepada semua yang telah bertungkus lumus untuk memastikan proses PRN Sabah dapat diadakan dengan lancar hari ini.

“Biar siapa pun mendapat mandat rakyat, polis Sabah kekal bersikap berkecuali dalam memastikan ketenteraman, keselamatan dan kesejahteraan negeri Sabah,” katanya. – Bernama


KPN beri amaran jangan dedah laporan polis

KUALA LUMPUR, 23 Zulkaedah 1441H, Rabu – Pegawai dan anggota polis diberi amaran supaya tidak mendedahkan atau berkongsi laporan siasatan pasukan keselamatan itu kepada umum atau di media sosial kerana mereka boleh disiasat di bawah Akta Rahsia Rasmi 1972.

Ketua Polis Negara, Tan Sri Abdul Hamid Bador berkata, tindakan mendedahkan laporan polis merupakan satu kesalahan kerana maklumat tersebut diklasifikasikan sebagai sulit dan terhad.

“Banyak laporan polis melibatkan pelbagai kes dikongsi di media sosial sehingga menjadi tular. Sekiranya saya dapat tahu pegawai atau anggota polis berbuat demikian, saya akan terus ambil tindakan di bawah Akta Rahsia Rasmi.

“Sebagai contoh, jika mangsa membuat laporan polis melibatkan jenayah seksual dan mangsa terlibat menceritakan apa terjadi kepadanya, (kemudian) anggota ditugaskan menulis laporan itu mendedahkan melalui WhatsApp sehingga sampai ke pengetahuan pihak media, ia tindakan tidak bertanggungjawab,” katanya kepada Bernama di Bukit Aman, baru-baru ini.

Abdul Hamid berkata, tindakan mendedahkan maklumat mangsa atau pengadu boleh memalukan individu tersebut sedangkan laporan polis diklasifikasikan sebagai sulit dan tidak boleh dihebahkan kepada umum.

Menurutnya, jika mana-mana pegawai dan anggota didapati melakukan perbuatan sedemikian, mereka boleh dikenakan tindakan tataterbib termasuk digantung tugas.

Beliau berkata, laporan polis hanya boleh dikongsi oleh pegawai polis yang dipertanggungjawab sahaja untuk rujukan kes tertentu, dan anggota yang tidak terlibat dilarang berbuat demikian.

“Namun, terdapat satu laporan polis yang menjadi tular di media sosial, dan apabila saya semak dengan Pengarah Jabatan Siasatan Jenayah Bukit Aman (Datuk Huzir Mohamed), saya tanya beliau kes ini di mana dan bagaimana boleh tersebar?

“Beliau (Datuk Huzir) berkata mangsa sendiri yang mendedahkan laporan polis di media sosial. Bagi saya perbuatan mangsa membuka aib dan memalukan diri sendiri,” katanya.

Abdul Hamid berkata, walaupun mangsa sendiri yang mendedahkan laporan polis kepada umum, ia tetap menjadi satu kesalahan. – Bernama


Status tanah rizab Melayu, apakah MB Perak cuba bodohkan rakyat?

BANGI, 13 Syawal 1444H, Khamis – BERJASA menempelak Menteri Besar Perak, Datuk Seri Sarani susulan kenyataannya berhubung isu pemilikan tanah rizab Melayu kepada orang bukan Melayu.

Sebelum ini, Saarani memberi jaminan status tanah rizab Melayu tidak akan sesekali terkesan, apatah lagi terhapus disebebkan oleh perubahan pada milikan sesebuah syarikat.

Beliau dilaporkan berkata, status tanah rizab Melayu tidak akan hilang walaupun syarikat Bumiputera selaku pemilik asalnya berubah sama ada dibeli atau pegangan saham majoritinya berpindah milik kepada entiti bukan Bumiputera.

Memberi contoh tanah yang pernah dimiliki anak syarikat MARA Holdings Sdn Bhd (MARA Holdings) di Sitiawan, Saarani mendakwa, status rizab Melayu pada tanah itu tidak berubah walaupun syarikat itu dibeli bukan Bumiputera.

“Jadi tak timbul isu hendak kembalikan Rizab Melayu kerana statusnya masih kekal,” kata Saarani.

Menyelar kenyataan Saarani itu, Presiden BERJASA, Haji Zamani Ibrahim menyifatkan Ahli Dewan Undangan Negeri (ADUN) Kota Tampan itu seolah-olah cuba memperbodohkan rakyat menerusi ucapan berbelit-belit berkait status tanah rizab Melayu.

“Sebut senang, memang betul rizab Melayu di tanah Perak dah bertukar milik, dimiliki oleh orang bukan Melayu. Cakap senang, tunjukkan keberanian.

“Saya bimbang takut MB malu alah dengan DAP, yang mana UMNO berkawan karib dengan DAP, PKR, Amanah dalam Pakatan Harapan itu sendiri.

“Masih nak bela juga walaupun hakikatnya tanah rizab Melayu telah bertukar milik kepada orang bukan Melayu, inikah pemimpin yang kita harap-harapkan?,” katanya.

Mengulas lanjut, Zamani berkata, perkara itu juga turut berlaku di Negeri Sembilan, apabila tanah pajakan 99 tahun boleh mohon untuk tukar menjadi tanak milik kekal.

Meskipun sesetengah pihak mendakwa ianya menguntungkan orang Melayu, beliau bagaimanapun berpandangan sebaliknya berikutan majoriti orang Melayu hanya mempunyai sejumlah kecil tanah berkenaan.

“Kalau kita melihat kepada siapa paling ramai memiliki tanah pajakan 99 tahun, orang Melayu di Negeri Sembilan memang ramai. Tetapi mereka ini memiliki hanya setengah ekar, suku ekar dan satu ekar.

“Sedangkan orang bukan Melayu juga diberikan anugerah oleh British tanah pajakan 99 tahun yang akan berakhir pada 2035. Ada yang 10 ekar, 30 ekar dan 50 ekar.

“Maka, bukan Melayu adalah mereka yang paling luas memiliki tanah pajakan. Jadi, siapa yang untung? Cuba fikirkan,” katanya.


545 bangunan bersejarah di Istabul dijadikan tahan gempa

ANKARA, 8 Ramadan 1444H, Khamis – Sebanyak 545 bangunan bersejarah di Istanbul, Turkiye telah dipulihkan bagi menahan gempa bumi susulan tragedi gempa bumi Izmit pada tahun 1999.

Direktorat Am Yayasan dengan kerjasama Kementerian Kebudayaan dan Pelancongan berjaya memulihkan 300 bangunan manakala Perbandaran Metropolitan Istanbul memulihkan 245 bangunan.

Selepas dua gempa bumi dahsyat menggegarkan Turkiye pada 6 Februari lalu, kemusnahan yang berlaku di 11 wilayah, bangunan-bangunan berkenaan mula menarik perhatian pihak berkuasa.

Di bawah Direktorat Am Yayasan, bangunan seperti masjid, air pancut, muzium, perpustakaan serta makam terus dipulihkan mengikut panduan pengurusan risiko gempa bumi bagi struktur sejarah.

Hampir 1.3 bilion lira Turkiye (RM300 juta) telah dibelanjakan untuk pemulihan dan pengukuhan bangunan bagi menahan gempa bumi.

Sementara itu, Perbandaran Metropolitan Istanbul melaksanakan penyelenggaraan dan pembaikan tempat bersejarah di Istanbul bersama pakar menggunakan pembalut polimer bertetulang gentian untuk beberapa dinding struktur bersejarah seperti Yedikule Gasworks.

Penegang keluli juga digunakan untuk menjadikan struktur seperti Basilica Cistern tahan gempa bumi.

Kerja-kerja pemulihan diteruskan pada 33 bangunan bersejarah, termasuk Istana Rumeli Hisarı. – Agensi


Kanak-kanak 3 tahun maut selepas tertinggal dalam kereta

JOHOR BAHRU, 16 Ramadan 1442H, Rabu – Seorang kanak-kanak perempuan berusia tiga tahun ditemukan meninggal dunia setelah ditinggalkan beberapa jam di dalam kereta oleh neneknya di Sungai Tiram, Ulu Tiram, di sini, Ahad lepas.

Ketua Polis Daerah Seri Alam Supt Mohd Sohaimi Ishak berkata pihaknya menerima satu laporan daripada pihak Hospital Sultan Ismail (HSI) mengenai kes ‘Brought In Death’ melibatkan kematian seorang kanak-kanak berumur 3 tahun pada 6.41 petang.

Hasil siasatan mendapati pada hari sama, nenek mangsa yang berusia 59 tahun telah membawa mangsa bersama kakak mangsa ke sekolah di sekitar Sungai Tiram lebih kurang 1 tengah hari dengan menaiki sebuah kenderaan jenis Perodua Alza.

Beliau berkata mangsa kemudian ditinggalkan di dalam kereta di rumahnya di Kampung Sungai Tiram, Ulu Tiram Johor tanpa disedari oleh nenek mangsa dan enjin kereta turut dimatikan.

Mohd Sohaimi berkata kira-kira 6 petang ibu mangsa menyedari mangsa tiada di dalam rumah dan telah mencari di sekitar kawasan rumah namun tidak menjumpai.

“Nenek mangsa kemudiannya mula menyedari mangsa berada di dalam kereta dan mendapati mangsa telah tidak sedarkan diri di lantai bawah tempat duduk belakang.

“Hasil bedah siasat oleh doktor di Hospital Sultan Ismail pada Isnin mendapati keadaan tubuh badan mangsa adalah sihat dan tiada sebarang kesan lebam atau luka akibat didera. Doktor mengesahkan punca kematian mangsa adalah disebabkan ‘Heat Stroke Due To Vehicular Entrapment’ iaitu strok haba akibat terperangkap di dalam kenderaan,” katanya dalam satu kenyataan, di sini hari ini.

Kes disiasat menurut Seksyen 31 (1) (a) Akta Kanak-Kanak 2001 yang jika sabit kesalahan boleh dihukum penjara selama tempoh tidak melebihi 20 tahun atau dengan denda tidak melebihi RM50,000, atau kedua-duanya. – Bernama


Hanya Jho Low dapat jelas mengapa dana SRC masuk ke akaun Najib

PUTRAJAYA, 25 Syaaban 1442H, Rabu – Mahkamah Rayuan hari ini diberitahu hanya ahli perniagaan dalam buruan Low Taek Jho atau Jho Low boleh menjelaskan mengapa dana SRC International Sdn Bhd dimasukkan ke akaun bank Datuk Seri Najib Tun Razak.

Peguam bekas perdana menteri itu Harvinderjit Singh berkata demikian ketika ditanya oleh Hakim Datuk Abdul Karim tentang mengapa wang jutaan ringgit tersebut dipindahkan ke akaun Najib.

Abdul Karim: Mengapa wang RM5 juta dan RM27 juta dimasukkan ke akaun Najib?

Harvinderjit: Hanya Jho Low yang dapat menjawab perkara itu. Namun, kami boleh maklumkan kepada mahkamah bahawa wang RM27 juta itu dimasukkan ke dalam akaun Najib kerana Joana Yu Ging Ping (bekas pengurus perhubungan AmBank) memberitahu baki dalam akaun tidak mencukupi.

Abdul Karim yang mendengar rayuan itu bersama-sama para hakim Datuk Has Zanah Mehat dan Datuk Vazeer Alam Mydin, juga bertanya kepada Harvinderjit tentang penglibatan Jho Low dalam SRC International memandangkan lelaki itu tidak mempunyai jawatan dalam syarikat terbabit pada masa berkenaan.

Abdul Karim: Jho Low (bukan) pegawai dan tidak mempunyai sebarang kaitan dengan SRC. Bila Jho Low terlibat? Namun, kamu beritahu Jho Low memberi arahan kepada Joana Yu, yang beliau berhubung dengan Jho Low. Tiba-tiba sahaja Jho Low timbul?

Harvinderjit: Sebab Jho Low disebut ialah kerana cek. Jho Low boleh pindahkan wang keluar daripada SRC menerusi bekas Pengarah SRC Terence Geh.

Abdul Karim: Adakah kamu mengatakan bahawa arwah Datuk Azlin Alias (bekas ketua setiausaha sulit Najib) tidak ada kena mengena dengan perkara itu? Semuanya dilakukan oleh Jho Low?

Harvinderjit: Ya.

Azlin meninggal dunia dalam nahas helikopter pada April, 2015.

Harvinderjit juga menghujahkan bahawa Jho Low terlibat dalam jejak kewangan berbelit itu yang melibatkan akaun SRC, Gandingan Mentari Sdn Bhd (GMSB), Ihsan Perdana Sdn Bhd (IPSB) dan Najib.

Kata peguam tersebut Jho Low serta beberapa individu lagi terlibat dalam pemindahan wang membabitkan akaun Najib, dan bekas perdana menteri itu tidak mengetahui tentangnya.

“Mengapa perdana menteri dengan sengaja mengambil wang daripda sebuah syarikat berkaitan kerajaan dan memasukkan wang itu dalam akaun beliau?” kata peguam tersebut.

Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah terhadap tujuh tuduhan membabitkan pecah amanah, pengubahan wang haram dan menyalahgunakan kedudukan melibatkan wang berjumlah RM42 juta milik SRC International.

Pendengaran rayuan itu bersambung. – Bernama


Dr Noor Hisham luah rasa kecewa dengan penyokong Najib

BANGI, 7 Zulhijjah 1441H, Selasa – Tatkala wabak COVID-19 masih belum reda dengan angka kes yang makin meningkat, penyokong Datuk Seri Najib Razak tanpa rasa bimbang dan takut berkumpul dalam jumlah yang besar di luar perkarangan Kompleks Mahkamah Kuala Lumpur, hari ini.

Demi menunjukkan sokongan kepada bekas Perdana Menteri yang akhirnya didapati bersalah atas kesemua tujuh pertuduhan berkaitan dana RM42 juta SRC International Sdn Bhd, penyokong beliau bertindak melanggar prosedur operasi standard (SOP) bagi mengawal berlakunya penularan COVID-19.

Media tempatan melaporkan, sebahagian besar penyokong Najib bukan sahaja tidak mematuhi penjarakan sosial, malah ada di antara mereka tidak memakai pelitup muka.

Ketua Pengarah Kesihatan, Datuk Dr Noor Hisham Abdullah dalam reaksinya kepada ciapan agensi berita Bernama di Twitter mengenai perkara itu meluahkan rasa kecewa dengan situasi tersebut, kerana mereka tiada kawalan kendiri.

“Sudah terang lagi bersuluh setiap hari Kementerian Kesihatan mengingatkan rakyat Malaysia untuk patuh kepada SOP untuk penjarakan selamat sekurang-kurangnya satu meter, memakai pelitup separuh muka dan kerap cuci tangan.

“Sedih bila melihat keadaan begini tiada kawalan kendiri,” kata Dr Noor Hisham yang juga dianggap sebagai hero negara di laman sosial Twitter.

Hari ini, Najib didapati bersalah atas tiga pertuduhan pecah amanah jenayah (CBT), tiga pertuduhan pengubahan wang haram dan satu pertuduhan menyalahgunakan kuasa membabitkan dana SRC, bekas anak syarikat 1Malaysia Development Berhad (1MDB) yang kini diletak di bawah Kementerian Kewangan.

Keadaan dilaporkan menjadi kecoh seketika selepas keputusan itu dan sebahagian penyokong yang berhimpun di pintu pagar sejak 5 pagi tadi menjerit serta ada yang menangis kerana kecewa.

Mereka turut melaungkan ‘Bossku tak bersalah’ dan ‘Mahkamah tak adil’.


10 Mei pendengaran rayuan Najib dapatkan dokumen bank

PUTRAJAYA, 14 Syaaban 1443H, Khamis – Pendengaran rayuan Datuk Seri Najib Tun Razak mendapatkan dokumen yang didakwa mempunyai kaitan dengan pembelaannya dalam perbicaraan kes membabitkan penyelewengan dana RM2.3 bilion milik 1Malaysia Development Bhd (1MDB) telah dijadualkan semula ke 10 Mei.

Tarikh itu ditetapkan berikutan pengurusan kes yang diadakan hari ini di hadapan Timbalan Pendaftar Mahkamah Rayuan Nurul Azrina Mohamed Yusof.

Timbalan Pendakwa Raya Mohamad Mustaffa P. Kunyalam mewakili pihak pendakwaan manakala Nur Syahirah Hanapiah mewakili bekas perdana menteri menghadiri prosiding pengurusan kes itu.

“Mahkamah menetapkan pendengaran pada 10 Mei. Penghujahan telah difailkan oleh pihak-pihak,” kata Mohamad Mustaffa kepada media.

Pendengaran rayuan itu pada mulanya ditetapkan pada 16 Mac (semalam) tetapi tidak dijalankan.

Pada 12 Julai 2021, Hakim Mahkamah Tinggi Datuk Collin Lawrence Sequerah menolak permohonan Najib untuk mendapatkan dokumen melibatkan bank pelaburan Amerika Syarikat Goldman Sachs, ahli keluarga bekas Gabenor Bank Negara (BNM) Tan Sri Dr Zeti Akhtar Aziz dan ahli perniagaan dalam buruan Low Taek Jho atau Jho Low.

Pada 24 Mac tahun lepas, Najib memfailkan notis usul memohon perintah mahkamah bagi pihak pendakwaan mengemukakan beberapa pernyataan perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd, dan Central Holdings Ltd, yang dipercayai ada kaitan dengan Jho Low dan keluarga Zeti dalam kes 1MDB yang dihadapinya.

Ahli Parlimen Pekan itu memfailkan permohonan kedua pada 7 April tahun lalu, bagi mendapatkan dokumen perjanjian sulit antara kerajaan Malaysia dan Goldman Sachs Group pada 2020 dan transkrip atau laporan forensik terhadap telefon bekas rakan kongsi Goldman Sachs di Asia, Tim Leissner.

Najib dibicarakan atas empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.

Perbicaraan kes itu didengar di hadapan Hakim Mahkamah Tinggi Datuk Sequerah. – Bernama


Pakistan janji tak akan iktiraf Israel selagi konflik Palestin belum selesai

ISLAMABAD, 7 Jamadilawal 1442H, Selasa – Pakistan memberi jaminan tidak akan mengiktiraf negara haram Israel selagi konflik Israel-Palestin tidak diselesaikan.

Penegasan itu ditujukan kepada Emiriah Arab Bersatu (UAE) – menerusi kenyataan Menteri Luar Negeri Pakistan, Shah Mahmood Qureshi kepada wartawan di pusat kota dari Multan, semalam.

“Saya secara tegas menyampaikan pendirian Pakistan terhadap Israel kepada Menteri Luar UAE.

“Kami tidak tidak dapat menjalin hubungan dengan Israel sehingga penyelesaian terhadap masalah Palestin ditemui,” katanya.

Kenyataan Qureshi dibuat beberapa hari selepas lawatannya ke UAE, yang dilihat oleh banyak pihak di tengah desas-desus bahawa Islamabad secara diam-diam telah menghantar utusan ke Israel.

Islamabad membantah laporan tersebut, yang disiarkan terutamanya di media Israel.

Menjawab pertanyaan mengenai laporan bahawa terdapat tekanan dari Arab Saudi, UAE dan negara-negara Teluk lain untuk mengiktiraf Israel, Qureshi memberitahu, beliau telah menjelaskan kepada UAE bahawa rakyat Palestin mempunyai semangat yang mendalam untuk Palestin dan Kashmir.

Menteri luar negeri UAE, kata Qureshi, ‘memahami sepenuhnya perasaan kita’ mengenai dua isu tersebut.

Mengritik laporan mengenai tekanan pada Islamabad untuk mengiktiraf Israel, beliau berkata, “Yang pertama, tidak akan ada tekanan pada kita.

“Kedua, kita harus membuat keputusan menjaga kepentingan Pakistan dan bukan kerana tekanan. Kami mempunyai dasar dan kami masih teguh dengan dasar itu,” katanya.

UAE, Bahrain dan Maghribi baru-baru ini menjalin hubungan diplomatik dan ekonomi dengan Israel, sementara laporan menunjukkan beberapa negara Teluk lain, termasuk Arab Saudi, juga mempertimbangkan pilihan untuk menormalkan hubungan.

Dalam beberapa tahun kebelakangan ini, hubungan Pakistan dengan sekutu-sekutu negara Teluk menjadi tegang kerana sifat neutral Islamabad dalam beberapa isu.

Ia termasuk perang di Yaman dan sekatan terhadap Qatar yang dilakukan oleh pakatan Arab yang dipimpin Arab Saudi. – Agensi


Azmin mahu pertahan Gombak, tak gentar jika Anwar jadi saingan

KUALA LUMPUR, 5 Rabiulawal 1444H, Ahad – Bekas Timbalan Presiden PKR, Datuk Seri Mohamed Azmin Ali menyatakan kesediaannya untuk mempertahankan kerusi Parlimen Gombak pada Pilihan Raya Umum ke-15 (PRU15).

Azmin juga dipercayai memberi cabaran kepada Datuk Seri Anwar Ibrahim, dengan membayangkan bahawa beliau sanggup menentang pemimpin tersebut termasuk isteri dan anak perempuannya.

Walaupun Azmin tidak menamakan secara langsung ketiga-tiga mereka, Ahli Parlimen Gombak itu memberi beberapa petunjuk merujuk kepada Ketua Pembangkang itu.

“Ada orang nak datang Gombak, silakan. Saya anak jantan. Nak hantar isteri boleh, anak pun boleh. Kalau berani hantar diri sendiri,” katanya pada Majlis Pelancaran Mesyuarat Bahagian Bersatu dan Jentera Pilihan Raya Negeri Selangor, hari ini.

Azmin juga menyenaraikan peristiwa yang didakwa sebagai pengkhianatan Anwar sendiri kepada rakyat, menamakan ‘Langkah Kajang’ yang gagal dan Pilihan Raya Kecil (PRK) Port Dickson.

“Langkah Kajang dibuat untuk memberi laluan kepada beliau (Anwar) kembali ke dalam politik selepas dibebaskan dari penjara, manakala PRK Port Dickson bagi membolehkan beliau menerajui jawatan Menteri Besar Selangor.

“Rakyat Malaysia, sila ingat. Sejarah tidak boleh dipadamkan,” kata Azmin yang juga Menteri Perdagangan Antarabangsa dan Industri seperti dilapor The Star.

Kenyataan Azmin itu dibuat selepas Anwar membayangkan beliau akan bertanding di kerusi yang disandang oleh salah seorang ‘pengkhianat’ Pakatan Harapan pada PRU15 akan datang.

“Saya perlu memilih kawasan yang dipegang oleh pengkhianat. Ini adalah mesej bahawa khianat dalam politik tidak boleh diterima,” kata Presiden PKR itu, yang tidak mendedahkan kerusi Parlimen mana akan ditandinginya.

Anwar tidak menolak kemungkinan bertanding di Parlimen Gombak sekiranya PKR memutuskan demikian.


Arak ‘Timah’: Status negara Islam Malaysia diperlekeh

Oleh Zuhayati Yazid

BANGI, 16 Rabiulawal 1443H, Sabtu – Status negara Islam akan diperlekehkan sekiranya kerajaan tidak bertegas dalam menangani isu arak yang menggunakan jenama ‘Timah’.

Ketua Aktivis Persatuan Pengguna Islam Malaysia (PPIM), Datuk Nadzim Johan berkata, ini semua hanya akan memberi implikasi buruk selain mengelirukan keadaan sekali gus menjejaskan pentadbiran negara.

“Sudah tiba masanya, perlu kesungguhan dan ketegasan untuk membanteras isu ini termasuk mengawal pengeluaran dan penjualan arak di negara ini

“Kalau kita mahu terus dihormati, kita perlu bertegas tangani perkara ini supaya yang orang bukan Islam akan hormat kepada kita apabila berada di negara ini,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Prof Dr Mohd Ridhuan Tee Abdullah yang mahu kerajaan menghentikan pemberian lesen perniagaan arak.

Prof Ridhuan Tee berkata, adalah sangat tidak wajar bagi sebuah negara Islam menjadi pengeluar minuman keras, penternakan babi mahupun pusat judi terbesar di Asia.

Mengulas lanjut, Nadzim menegaskan dalam menangani masalah ini perlukan kesepakatan dan perbincangan bersama pengusaha terbabit.

“Mungkin kita perlu jelaskan dan hadkan apa yang boleh dilakukan dalam perniagaan melibatkan arak di negara kita memandangkan ini pentadbiran negara Islam.

“Seharusnya pengusaha juga perlu tahu batas-batas dalam menjaga sensitiviti masyarakat Islam di negara ini dan tahu ketetapan mereka berada di negara Islam,” katanya.

Beliau turut tidak menafikan pengeluaran arak berlaku secara berleluasa di negara ini adalah disebabkan oleh kelemahan penguatkuasaan.

“Walau apa pun alasan, kerajaan tidak perlu buang masa dan perlu menyekat pengunaan nama Timah serta imej lelaki berkopiah itu berikutan boleh mengelirukan umat Islam,” katanya lagi.


73 anggota Demokrat desak Joe Biden ubah dasar Trump terhadap Palestin

WASHINGTON, 15 Zulkaedah 1442H, Sabtu – 73 anggota Demokrat di Dewan Perwakilan Amerika Syarikat (AS) menandatangani surat mendesak Presiden Joe Biden mengubah polisi pentadbiran terdahulu, Donald Trump terhadap Palestin, termasuk sokongan penyelesaian dua negara.

Surat itu meminta Biden secara rasmi menarik balik rancangan bekas Presiden yang digelar sebagai ‘perjanjian abad ini’ di antara Palestin-Israel.

Pihaknya juga mendesak Biden memenuhi komitmen pemerintahannya dengan membuka kembali konsulat AS yang terpisah di Baitulmaqdis bagi berkhidmat kepada penduduk Palestin.

Dengan jumlah lapan tuntutan, ahli dewan itu memfokuskan kepada perubahan dasar Trump yang telah membawa Israel-Palestin lebih jauh daripada perjanjian dua negara – merujuk pergolakan baru-baru ini dicetuskan oleh percubaan rejim Zionis meluaskan penempatan di Baitulmaqdis dan serangan di Semenanjung Gaza sebagai bukti.

“Keganasan yang tercetus adalah peringatan menyakitkan bahawa konflik Israel-Palestin tidak mempunyai penyelesaian ketenteraan.

“Ia hanya dapat diselesaikan melalui diplomasi, termasuk dua negara berunding yang menjamin hak-hak sivil dan politik, keselamatan serta nasib bangsa.

“Oleh sebab itu, kami menggesa supaya dasar pentadbiran terdahulu diubah,” kata surat itu.

Selain itu, surat berkenaan turut menuntut Jabatan Luar Negeri dan panduan kastam AS memperjelas bahawa negara menganggap penempatan haram Israel tidak konsisten dengan undang-undang antarabangsa.

Ia termasuk pendirian White House menentang tindakan mengusir keluarga Palestin dari kediaman mereka di Baitulmaqdis dan seluruh wilayah lain. –  Agensi


Keputusan berkaitan PKP hanya dibuat selepas penilaian KKM

KUALA LUMPUR, 13 Jamadilakhir 1442H, Selasa  – Sebarang keputusan mengenai Perintah Kawalan Pergerakan (PKP) selepas 4 Februari hanya akan dibuat setelah penilaian oleh Kementerian Kesihatan Malaysia (KKM), kata  Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri berkata, keputusan juga akan mengambil kira kepentingan keseluruhan rakyat termasuk sektor ekonomi.

“Maklumat tersebar mengenai kerajaan akan melaksanakan sekatan pergerakan penuh seperti PKP 1.0 menimbulkan kebimbangan sehingga ada yang membuat pembelian panik, saya ingin menyatakan bahawa keputusan hanya akan dibuat selepas mesyuarat MKN (Majlis Keselamatan Negara) apabila hampir tiba tempoh tamat (PKP) pada 4 Februari nanti,” katanya pada sidang media perkembangan PKP di sini, hari ini.

Sebelum ini, terdapat laporan media yang menyatakan kerajaan akan melaksanakan PKP lebih ketat seperti yang pertama kali diadakan di negara ini termasuk menutup semua sektor ekonomi untuk mengekang penularan COVID-19.

Sementara itu, mengulas laporan media Ketua Pengarah Kesihatan Tan Sri Dr Noor Hisham Abdullah bahawa PKP selepas 4 Februari akan digantikan dengan Perintah Kawalan Pergerakan Bersyarat (PKPB), Ismail Sabri berkata, ianya hanya bayangan dan harapan ketua pengarah itu.

“DG (Ketua Pengarah Kesihatan) cuma berikan bayangan, tetapi ianya difahami seolah-olah keputusan telah dibuat, keputusan sebenar hanya akan diumumkan bila KKM telah berbincang dengan MKN nanti,” katanya.

Semalam, media melaporkan Dr Noor Hisham berkata PKP tidak akan disambung sebaliknya akan digantikan dengan PKPB selepas 4 Februari sehingga menimbulkan kekhuatiran  pelbagai pihak ia akan menyebabkan penularan COVID-19 sukar dikawal.

Menjelas lanjut mengenai keputusan yang akan diambil kerajaan berkenaan PKP itu kelak, Ismail Sabri berkata, walaupun ada pihak bersetuju dengan pelaksanaan PKP lebih ketat dengan menutup sebahagian sektor ekonomi tetapi kerajaan juga perlu mempertimbangkan ekonomi rakyat.

“Memang jika tiada sebarang perniagaan, duduk di rumah ia akan membantu mempercepatkan penurunan kes tetapi kita juga melihat kepada peniaga mikro, yang bekerja dengan gaji harian, mereka boleh hilang punca pendapatan,” katanya.

Beliau turut berkata, jika PKP lebih ketat dilaksanakan beberapa kesan terpaksa ditanggung seperti 2.8 juta rakyat berisiko hilang pekerjaan, 2.5 juta pekerja terjejas pendapatan dan sukar meneruskan kelangsungan hidup.

Kesan lain katanya ialah kehilangan pendapatan golongan B40 yang dianggarkan RM6.45 bilion dengan purata RM2,400 bagi sebuah keluarga dalam sebulan.

“Ini antara sebahagian kesan yang terpaksa kerajaan pertimbangkan sebelum membuat sebarang keputusan.

Jadi bila tiba tempoh 4 Februari, KKM, MOF (Kementerian Kewangan), Bank Negara akan berbincang kesan-kesan yang akan timbul jika sekatan pergerakan penuh dilaksanakan,” katanya. -Bernama


Jentera pilihan raya Bersatu tetap aktif meski akaun disita

KUALA LUMPUR, 1 Syawal 1444H, Sabtu – Walaupun akaun parti disita Suruhanjaya Pencegahan Rasuah Malaysia (SPRM), pemimpin Bersatu yakin jentera pilihan raya mereka akan tetap berjalan lancar pada pilihan raya negeri (PRN) akan datang.

Ketua Penerangannya, Datuk Razali Ibrahim berkata, Bersatu telah belajar daripada Pilihan Raya Umum ke-14 (PRU14) apabila dikenakan perintah pembubaran sementara selama 30 hari – hanya sebulan sebelum tarikh pengundian 9 Mei 2018,

“Kali ini, ia juga sama. Saya lihat sokongan meningkat apabila kita didesak dalam pelbagai cara dan dituduh dalam banyak perkara.

“Kita cuma nak tanya kenapa hanya Bersatu sahaja yang disiasat untuk aliran masuk dana tetapi bukan pihak lain terutama yang berada dalam kerajaan.  Apakah sumber dana mereka?,” soalnya.

Dengan akaun dibekukan, beliau berkata, bahagian parti telah memulakan operasi mengumpul dana mereka sendiri bagi menjalankan aktiviti mereka.

“Kami tetap beroperasi seperti biasa. Tiada satu bahagian pun ditutup kerana krisis kewangan,” katanya.

Ahli Majlis Tertinggi, Dr Muhammad Faiz Na’aman berkata, Bersatu akan mengambil semua langkah undang-undang yang diperlukan ke atas akaun yang dirampas.

“Mahkamah harus memutuskan sama ada tindakan yang diambil oleh SPRM adalah sah dan adil atau tidak.

“Tolong berlaku adil. Pembiayaan politik tidak menyalahi undang-undang di negara kita (setakat ini), dan tidak ada bukti sama sekali bahawa (presiden parti) Tan Sri Muhyiddin Yassin mengarahkan kontraktor atau pembiaya memberi sumbangan kepada parti kita.

“Rampasan akaun itu boleh menjejaskan kempen kami dalam enam pilihan raya negeri akan datang, tetapi ia tidak akan menghalang kami. Kami juga mempunyai ramai sukarelawan,” katanya.


Pilih calon BERJASA PRU15 nanti

BANGI, 29 Jamadilawal 1443H, Isnin – Di sangka panas hingga ke petang, rupanya hujan di tengah hari.

Begitu nasib rakyat selepas kerajaan melonggarkan sekatan pergerakan, namun tanpa diduga kini berdepan ancaman varian Omicron dan bencana banjir.

Tidak dapat dinafikan ia cabaran besar buat rakyat yang masih belum boleh bernafas akibat penutupan sektor ekonomi melalui dasar Perintah Kawalan Pergerakan (PKP) sebelum ini.

Bahkan, perkembangan ekonomi ketika ini dilihat masih lagi tidak begitu memberangsangkan.

Tidak cukup itu, rakyat juga terpaksa berdepan dengan ketidaktentuan senario politik negara – seolah-olah petanda Pilihan Raya Umum ke-15 (PRU15) makin hampir.

Tidak menolak kemungkinan itu, Ketua Penerangan BERJASA, Hazwan Mohamad berkata, gerak politik hari ini menunjukkan tanda amat jelas bahawa PRU15 pasti akan berlaku dalam tahun ini.

“Maka sekali lagi rakyat perlu berhadapan dengan aktor-aktor politik dan lakonannya. Menabur janji dan wang untuk kekal berkuasa.

“Rakyat sudah muak melihat kepimpinan politik yang lama. Diterajui oleh pimpinan politik dinosaur. Pemimpin politik dinosaur ini akhirnya membawa negara dan rakyat bergerak ke belakang.

“Memimpin dengan gaya lama, dipenuhi rasuah, politik wang, budaya warlord, membodek, salah guna kuasa, kronisme yang akhirnya memberi kesan kepada produktiviti negara dan rakyat,” katanya dalam kenyataan.

Sehubungan itu, beliau yakin rakyat mahukan pembaharuan bahkan tegasnya, Malaysia memerlukan kepimpinan baharu.

“Kepimpinan yang terdiri daripada mereka yang bebas daripada warlord, dinosaur politik tua, kaki bodek, bebas salah laku dan dakwaan kes mahkamah dan tidak terpalit politik wang serta korup moral.

“Saya tidak berselindung untuk mengajak semua rakyat Malaysia untuk memilih bakal-bakal calon dari Parti BERJASA yang akan dibariskan dalam PRU15 nanti.

“Kami sudah bersedia untuk memberi pilihan kepada rakyat untuk kita hantar muka-muka baharu ke Parlimen Malaysia kelak,” katanya.


Keputusan STPM 2020 diumum 1 Julai

BANGI, 15 Zulkaedah 1442H, Sabtu – Keputusan peperiksaan Sijil Tinggi Persekolahan Malaysia (STPM) 2020 akan diumumkan pada 1 Julai ini.

Majlis Peperiksaan Malaysia (MPM) dalam satu kenyataan memaklumkan, calon boleh mendapatkan keputusan masing-masing pada Khamis mulai jam 12 tengah hari.

Katanya, calon boleh menyemak keputusan penuh secara dalam talian melalui pautan http://stpm.mpm.edu.my/stpmK atau perkhidmatan SMS dengan menaip STPM <jarak> Angka Giliran dan hantar ke 68886 mulai jam 11 pagi hingga 19 Julai pada 12 tengah hari.

“Keputusan calon akan dihantar oleh MPM terus ke alamat e-mel calon pada 1 Julai 2021 mulai jam 11 pagi (bagi calon yang membekalkan alamat e-mel ke MPM).

“Dan bagi calon sekolah kerajaan/ bantuan kerajaan/ swasta/ persendirian individu yang tidak mempunyai capaian internet, pihak Jabatan Pendidikan Negeri (JPN)/ Pejabat Pendidikan Daerah (PPD)/ sekolah akan mengenal pasti calon tersebut dan akan memaklumkan kaedah yang sesuai untuk calon mendapatkan keputusan peperiksaan,” katanya.


PAS tetap ‘disusahkan’ walau kuasa terbatas

BANGI, 16 Jamadilakhir 1444H, Isnin – PAS tidak hairan mendapat tentangan daripada DAP dan parti lain – yang nyata ideologinya menentang Islam walaupun kini bertukar nada kepada tidak bersuara secara terang-terangan.

Hal itu disebabkan mereka sudah berjaya membentuk pasukan baharu, dalam kalangan rakan-rakan berwajah Islam yang berwalikannya, kata Presiden PAS, Tan Sri Abdul Hadi Awang.

Beliau mendakwa, mereka itu laksana kayu bersama mata kapak bagi menebang pokok besar, mengambil pendekatan menipu dengan segala cara, seperti melaksanakan amar makruf secara terpilih dan menjadi syaitan bisu terhadap kemungkaran yang nyata.

“Bahkan, secara nyata mereka juga bergabung dengan semua kumpulan liberal dari segi politik, ekonomi, pendidikan, sosial dan media, tanpa batas akhlak dan halal haram.

“Semuanya demi mencukupkan jumlah sokongan yang dapat menghalang pengaruh Islam dalam kerajaan.

“…walaupun mereka berlindung sementara waktu sebalik Islam dalam Perlembagaan mengikut tafsiran yang salah oleh mereka yang buta al-Quran,” katanya dalam satu kenyataan, hari ini.

Abdul Hadi berkata, gabungan berkenaan turut disertai kluster mahkamah dan mereka yang sedang menunggu perbicaraan kerana kes rasuah yang berskala besar serta termasuk kesalahan-kesalahan lain yang bersedia dengan umpan untuk diselamatkan.

Selain itu, beliau mendakwa negeri pimpinan parti itu tetap disusahkan dengan berbagai-bagai cara, halangan dan penentangannya yang nyata dan tersembunyi meskipun PAS mentadbir negeri dengan kuasa yang sangat terbatas.

“Sekalipun tindakan yang diambil itu jelas membelakangi konsep federalisme dan adab demokrasi yang diamalkan di negara Barat sendiri yang menjadi rujukan mereka,” katanya.

Abdul Hadi yang juga Timbalan Pengerusi Perikatan Nasional (PN) berkata, tidak menghairankan apabila berlaku penubuhan kerajaan di luar tabii demokrasi pasca Pilihan Raya Umum ke-15 (PRU15) walaupun PAS berjaya mendapat jumlah kerusi terbesar.

Katanya, PAS sudah berusaha bersama dalam PN yang disertai pelbagai parti yang tidak ekstrem untuk menubuhkan kerajaan campuran mengikut prosesnya tanpa PAS menjadi pemimpin utama.


BN bakal jatuh terduduk, GTA buat kejutan jadi ‘king maker’

Oleh Zuhayati Yazid

BANGI, 23 Rabiulakhir 1444H, Jumaat – Barisan Nasional (BN) – yang didakwa parti terbesar orang Melayu – dijangka mengalami kekalahan teruk pada Pilihan Raya Umum ke-15 (PRU15) dan dianggap tidak relevan lagi selepas ini.

Ini susulan pengundi dan ahli UMNO telah berpecah kepada dua kumpulan dan sebahagian daripada mereka tidak mustahil akan mensabotaj presiden, Datuk Seri Ahmad Zahid Hamidi.

Penganalisis politik, Prof Dr Ahmad Atory Hussain percaya, terdapat dalam kalangan ahli-ahli UMNO sebenarnya menyokong Perikatan Nasional (PN) – dalam diam – kerana menganggap gabungan itu masih relevan untuk membela nasib rakyat.

“BN akan jatuh terduduk dalam PRU15, puncanya kerana tiada kesepakatan dalam parti itu selain masalah dalaman yang teruk,” katanya kepada Ismaweb.net, hari ini.

Mengulas lanjut, Dr Ahmad Atory berkata, penyertaan golongan muda berusia 18 tahun ke atas dalam proses pengundian kali ini turut mengubah landskap politik negara.

Corak pengundian akan nampak berbeza apabila golongan itu memilih pemimpin yang bersih dan berwawasan untuk diangkat sebagai pemimpin.

“Jadi tak mustahil pengundi muda mendominasi undi kepada parti baharu iaitu Gerakan Tanah Air (GTA) yang dianggap bersesuaian dalam keadaan semasa berikutan memiliki pemimpin-pemimpin yang berwibawa.

“Selain itu, pemimpin dalam GTA-Pejuang bersih daripada kes jenayah dan golongan muda yang profesional serta berdaya maju,” katanya lagi.

Beliau pada masa sama menjelaskan kebangkitaan pengundi muda kali ini mampu menjadikan PRU15 sebagai PRU luar biasa dan ibu segala PRU.

“Kalau kita tengok kebangkitan anak muda hari ini telah menyebabkan carta pengundian dalam PRU15 telah berubah di mana anak muda kini semakin matang.

“Mereka sudah sedar kesan dan akibat jika tidak membuat pilihan yang tepat,” katanya.

Dr Ahmad Atory menjelaskan, GTA yang ditunjangi oleh negarawan, Tun Dr Mahathir Mohamad -dijangka akan menjadi King Maker – meskipun gabungan itu tidak mampu membentuk kerajaan sendirian.

Malah, beliau berpandangan, GTA juga akan bekerjasama dengan PN dalam pembentukan kerajaan pada 20 November ini.

“Walaupun Tun M masih ada rasa kurang selesa dengan PN namun beliau dilihat masih rela bekerjasama dengan parti tersebut yang dianggap walaupun benci tapi  ada rasa sayang, berbanding memilih parti-parti lain,” katanya.


DAP jangan cakap kosong, ubah dulu perlembagaan parti!

Oleh Siti Hafidah Abd Ghaffar

BANGI, 10 Rabiulawal 1442H, Selasa – Parti cauvinis, DAP patut menukar dahulu perlembagaan parti sebelum menyatakan sokongan mendukung sistem demokrasi berparlimen dan raja berperlembagaan

Demikian tegas Presiden Pertubuhan Minda dan Sosial Prihatin Malaysia, Ramesh Rao membidas kenyataan Loke Siew Fook yang menepis fitnah bahawa DAP ialah parti yang menentang sistem raja berperlembagaan dan ingin menghapuskan insititusi diraja.

Semalam, Loke menerusi satu kenyataan mendakwa, tohmahan berkenaan langsung tidak berasas.

Dakwanya, dasar perjuangan DAP jelas mendukung sistem demokrasi berparlimen dan raja berperlembagaan bahkan dasar itu termaktub dalam satu dokumen penting DAP iaitu Deklarasi Shah Alam 2012.

“DAP akan terus berjuang di atas landasan demokrasi berparlimen dan raja berperlembagaan.

“Marilah kita sama-sama mempertahankan sistem demokrasi kita dan menolak sebarang usaha mengambil kuasa melalui perintah darurat,” katanya.

Mengulas perkara itu, Ramesh menegaskan, jika benar DAP ikhlas dalam membantu kerajaan membasmi COVID-19 dan memacu ekonomi negara, parti itu perlu bersedia dan bersetuju mengubah misi penubuhan DAP dengan kadar segera termasuk slogan konsep Malaysian Malaysia .

Bahkan beliau turut mencabar DAP menyokong penuh Perkara 153 dan hak Bumiputera serta mempertahankan kedaulatan raja-raja Melayu.

“Jangan cakap kosong sahaja… DAP juga perlu bantah kebebasan beragama, menyokong larangan umat Islam meminum arak dan berjudi,” katanya ketika dihubungi Ismaweb.net hari ini.

Bukan itu sahaja, Ramesh turut menggesa parti tamak haloba itu menyatakan sokongan membantah umat Islam dari melibatkan diri dalam budaya Lesbian Gay Bisexual dan Transgender (LGBT).


9,117 kes baharu hari ini, angka tertinggi 2022

KUALA LUMPUR, 3 Rejab 1443H, Sabtu – Malaysia hari ini merekodkan 9,117 kes baharu COVID-19 iaitu angka tertinggi bagi tahun ini berbanding 7,234 kes semalam.

Ketua Pengarah Kesihatan Tan Sri Dr Noor Hisham Abdullah berkata perkembangan itu menjadikan jumlah kumulatif kes COVID-19 meningkat kepada 2,904,131 setakat 12 tengah hari manakala jumlah pesakit yang pulih daripada jangkitan ialah 2,806,154 orang dengan pertambahan 6,546 individu hari ini.

Beliau berkata daripada jumlah kes baharu itu, 47 adalah kategori tiga, empat dan lima manakala bakinya 9,070 kes lagi dalam kategori satu dan dua.

“Sebanyak 134 kes merupakan kes import dan 8,983 kes tempatan dengan 123 daripadanya memerlukan rawatan di Unit Rawatan Rapi (ICU) dan 67 kes memerlukan bantuan pernafasan,” menurutnya dalam kenyataan harian mengenai situasi semasa jangkitan COVID-19.

Dr Noor Hisham juga berkata sebanyak 10 kluster baharu direkodkan dengan 353 kluster masih aktif setakat ini.

Mengenai kadar kebolehjangkitan (Rt), beliau berkata Rt negara berada pada paras 1.13 setakat semalam dengan Perlis merekodkan nilai tertinggi iaitu 1.33 diikuti Sabah (1.29) dan Kedah (1.19). – Bernama


Nasib penoreh getah tumpuan utama Dewan Rakyat hari ini

KUALA LUMPUR, 25 Rabiulawal 1442H, Rabu – Langkah kerajaan bagi membantu menyelesaikan masalah pendapatan golongan penoreh getah dan jumlah tapak pembinaan di seluruh negara yang mematuhi dan ingkar prosedur operasi standard (SOP) COVID-19, bakal dibincangkan pada persidangan Dewan Rakyat, hari ini.

Berdasarkan Aturan Urusan Mesyuarat Dewan Rakyat, isu berkenaan terkandung dalam sesi soal jawab lisan yang akan diajukan Datuk Seri Idris Jusoh (BN-Besut) kepada Menteri Perusahaan Perladangan dan Komoditi berhubung usaha kementerian itu dalam mengatasi masalah pendapatan golongan penoreh getah yang berhadapan dengan isu harga komoditi itu yang tidak stabil sejak kebelakangan ini.

Jumlah tapak pembinaan yang mematuhi SOP COVID-19 pula akan dibangkitkan Ahmad Johnie Zawawi (GPS-Igan) yang meminta Menteri Kanan Kerja Raya menyatakan jumlah terkini tapak pembinaan yang dibenarkan beroperasi kerana patuh SOP COVID-19 di seluruh negara dan berapa banyak tidak patuh SOP serta tidak dibenarkan beroperasi.

Daripada jumlah tersebut, berapa banyak pula yang terletak di Sarawak, soalnya.

Soalan Loke Siew Fook (PH-Seremban) pula meminta Perdana Menteri menyatakan apakah ulasan daripada pihak Peguam Negara terhadap keputusan kerajaan membatalkan kontrak projek Fasa 2 Landasan Berkembar Lembah Klang (KVDT2) kepada syarikat Dhaya Maju LTAT dan implikasi perundangan yang bakal dihadapi.

Perbahasan berkaitan Rang Undang-undang Perbekalan 2021 berkenaan Belanjawan 2021 kemudiannya akan mengambil tempat untuk hari ketiga.

Sidang Dewan bermula minggu ini, berlangsung hanya empat jam iaitu pada 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan, 39 pembangkang dan Bebas – dibenar berada di dalam dewan pada satu-satu masa.

Ia sebagai langkah berjaga-jaga berikutan penularan wabak COVID-19.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


Sudah sampai masa lihat kembali kesesuaian sistem demokrasi dengan norma, budaya tempatan

ATAS nama demokrasi…

Demokrasi ialah salah satu kaedah pemerintahan dalam sesebuah negara. Negara di dunia mempunyai pelbagai cara untuk diperintah. Malah demokrasi itu sendiri terdiri dari pelbagai jenis yang berbeza antara satu sama lain. Ada juga negara yang mengubahsuai kaedah demokrasi agar ia menjadi selari dengan norma lazim tempatan sesebuah negara.

Demokrasi ialah suatu cara membentuk kerajaan dengan kuasa menggubal undang-undang dan struktur kerajaan ditentukan oleh rakyat. Dalam sistem demokrasi, undang-undang digubal sama ada oleh rakyat atau wakil yang dipilih oleh rakyat. Sebuah negara atau kerajaan yang mengamalkan sistem demokrasi dipanggil negara atau kerajaan yang demokratik.

Perkataan demokrasi berasal daripada bahasa Yunani yang memberi maksud “diperintah oleh rakyat”.

Di Malaysia sendiri, sistem demokrasi tidak dijelas dengan terperinci di dalam Perlembagaan Persekutuan walaupun semangatnya diamalkan di dalam negara. Perkataan demokrasi itu pun tidak wujud di dalam Perlembagaan Persekutuan.

Mungkin ramai yang keliru adakah demokrasi itu merupakan matlamat yang hendak dicapai atau pun ianya sekadar merupakan alat untuk mentadbir negara.

Jika ia merupakan matlamat segala upaya hendaklah dilakukan ke arah mencapai matlamat tersebut namun jika ianya sekadar alat, alat tersebut boleh diperbaiki tatkala kita mendapati ianya sudah usang, tidak efektif atau pun sudah rosak. Namun membuat sesuatu tindakan bertentangan dengan demokrasi merupakan suatu kesalahan di Malaysia.

Ramai yang mungkin beranggapan setelah tamat PRU tugas pengundi pun berakhir. Pengundi hanya berperanan sepanjang pesta demokrasi semasa kempen dan pengundian sahaja. Tanggapan ini tidak betul kerana rentetan daripada PRU tersebut terdapat pelbagai kesan yang berlaku.

Atas nama demokrasi kita lihat hari ini pelbagai perkara baik dan buruk berlaku di dalam negara tak kiralah sama ada kerajaan sekarang atau terdahulu. Persoalannya adakah rakyat hanya perlu menunggu PRU untuk menzahirkan sokongan atau bantahan mereka. Adakah demokrasi hanya berlaku semasa pengundian umum sahaja dan tidak dalam isu-isu spesifik.

Setelah wakil rakyat dipilih, adakah semua keputusan diletakkan di pundak wakil rakyat mereka sahaja untuk mengundi di dewan legislatif?

Sangat nadir kita mendengar wakil-wakil rakyat berunding dengan pengundi mereka bagaimana untuk berbahas atau mengundi di Parlimen. Apa yang sering kita dengar ialah wakil rakyat mengundi di Parlimen mengikut arahan parti masing-masing. Oleh yang demikian usaha merakyatkan demokrasi ini masih lagi jauh panggang dari api.

Atas nama demokrasi sekarang kita lihat norma lazim kita sudah mula mahu diubah kerana mendakwa memiliki suara terbanyak di Parlimen. Isu-isu yang suatu ketika dahulu tiada kompromi seperti LGBT, komunis, liberal, hak asasi terlampau dan banyak lagi mahu dinormalisasi kini seperti yang berlaku sebelum PRU-15. Kita tidak tahu lagi apa akan berlaku pasca PRU-15.  Negara mungkin bergerak lebih ke kiri menanggalkan pakaian budaya, menyemai nilai asing dan mementingkan hak diri berbanding hak awam.

Atas nama demokrasi juga kita merasai saban hari rakyat mula resah dan khuatir. Apa lagi yang akan dipersoal dari sehari ke sehari? Dulu kita sudah sama-sama memupuk perpaduan dan berganding bahu memajukan negara tetapi kini setiap hari kita mencarisalah orang lain.

Kudrat yang ada tidak lagi ditumpukan kepada kemajuan negara tetapi objektifnya hanyalahuntu mengekalkan kuasa. Sesungguhnya pemimpin yang dipilih itu bukanlah diberikan suatu tasyrif(kemuliaan) tetapi merupakan suatu taklif(kebertanggungjawaban). Hakikat inilah perlu disedari oleh pemimpin kita.

Berbalik kepada sistem demokrasi ini, pada pandangan saya demokrasi bukanlah suatu yang dilakukan hanya di dalam pilihanraya sahaja.

Ia sebenarnya jauh menjangkau aspek-aspek yang lain. Sebab itulah saya kurang bersetuju apabila semua perkara perlu dibawa ke Parlimen untuk dibentang dan dibahaskan.

Ini adalah disebabkan ahli-ahli Parlimen yang dipilih semasa pilihanraya acap kali tidak mewakili pengundinya di dalam sesuatu isu. Pilihanraya bukan memberikan persetujuan umum kepada semua isu kepada wakil rakyat. Tidak ada mekanisme juga pengundi sesebuah konstituensi memecat wakil rakyat yang mereka sudah pilih tersebut melainkan setelah tamat tempoh.

Pasca PRU-15, sudah sampai masanya melihat semula demokrasi dalam konteks pilihanraya umum ini. Ahli legislatif yang dipilih hendaklah benar-benar membawa aspirasi rakyat merasai denyut nadi pengundi dan memperjuangkannya selepas berunding dengan mereka.

Sistem syura  dan hisbah yang diamalkan Islam mungkin boleh berperanan di dalam memperbaiki kelompangan yang ada di dalam amalan demokrasi ini. Suara rakyat adalah suara keramat, suara ini tidak boleh disekat dengan dibayangi oleh sistem demokrasi.

Demokrasi itu sendiri tidaklah boleh mengatasi undang-undang, oleh yang demikian ia perlu dipimpin oleh badan yang berotoriti dan dihormati. Badan tersebut tidak lain dan tidak bukan ialah Majlis Raja-Raja.

Sudah sampai masanya kita melihat kembali kesesuaian sistem demokrasi ini untuk diterapkan selaras dengan norma lazim tempatan dan budaya kita. Sudah banyak kita melihat undang-undang dan peraturan yang dibuat majoriti ahli legislatif yang mendakwa mendapat mandat rakyat majoriti tidak selari dengan kemahuan masyarakat umum. Namun masyarakat umum tidak mempunyai wadah untuk mengatakan sebaliknya.

Presiden Persatuan Peguam-Peguam Muslim Malaysia
Datuk Zainul Rijal Abu Bakar


MUIS gesa kerajaan halang segala usaha promosi perkara haram

BANGI, 7 Muharam 1445H, Selasa – Pihak berkuasa perlu menapis dengan seteliti mungkin apa jua program luar yang akan datang ke dalam negara baik dalam bentuk hiburan mahupun yang bersifat akademik.

Pengerusi Majlis Ulama ISMA (MUIS), Datuk Zamri Hashim berkata, ia supaya sebarang program yang diadakan tidak melampaui syariat Islam, undang-undang serta tatakesusilaan.

Apatah lagi program melibatkan kumpulan yang jelas sedari awal menyokong golongan lesbian, gay, biseksual dan transgender (LGBT), kerana amalan songsang itu sama sekali tidak diiktiraf dalam undang-undang negara ini.

“Dalam Islam, mempromosi perkara-perkara mungkar itu adalam haram. Memberi ruang untuk mempromosi suatu benda yang haram itu juga adalah haram.

“Maka kerajaan wajib untuk memastikan usaha bagi mempromosikan perkara-perkara yang haram ini tidak berlaku di sebuah negara yang meletakkan Islam sebagai agama Persekutuan,” katanya dalam satu kenyataan, hari ini.

Mengulas lanjut, Ustaz Zamri berkata, nilai-nilai murni Islam perlu diterapkan dalam masyarakat di negara ini tanpa mengira agama.

Ini kerana, katanya, Islam menawarkan akhlak dan budi pekerti kepada seluruh masyarakat tanah air.

Terdahulu, vokalis kumpulan The 1975, Matty Healy mengundang kecaman ramai selepas menunjukkan pelbagai aksi jelik dan melampau di hadapan peminat Good Vibes Festival 2023 di Litar Antarabangsa Sepang (SIC), Sepang baru-baru ini.

Healy didakwa memegang botol arak ketika berada atas pentas selain meludah dan melakukan aksi kurang sopan.

Vokalis itu juga membuat ucapan menghina undang-undang Malaysia berkaitan LGBT sebelum bertindak mencium pemain bass The 1975, Ross McDonalds di atas pentas.

Pautan terdahulu;


UMNO menuju kehancuran jika pilih DAP

Oleh Ainul Illia Meor Suzurudin

BANGI, 20 Rejab 1442H, Khamis – Sekiranya UMNO memilih untuk menjalinkan kerjasama dengan parti rasis dan cauvinis DAP, parti keramat Melayu itu pasti menuju kehancuran, kata penganalisis politik, Profesor Dr Ahmad Atory Hussain.

Beliau membayangkan, UMNO tidak akan berjaya mendapatkan kepercayaan rakyat, bahkan sama sekali tidak akan menang pada Pilihan Raya Umum ke-15 (PRU-15) jika DAP dijadikan ‘rakan kongsi’.

Melainkan, UMNO terus menjalinkan kerjasama dengan PAS, berkemungkinan parti itu akan menjadi lebih kukuh, katanya.

“Jika betul-betul solid kerjasama antara kedua parti (UMNO-PAS) termasuk Gabungan Parti Sarawak (GPS), tidak mustahil UMNO dan PAS akan menang dalam pilihan raya akan datang.

“UMNO juga dapat mengambil alih semula tampuk pemerintahan,” katanya ketika dihubungi Ismaweb.net, hari ini.

Pada masa sama, Prof Atory percaya ramai akar umbi PAS cenderung kepada UMNO berbanding Parti Pribumi Bersatu Malaysia (Bersatu).

“Di Gombak juga majoriti akar umbi PAS cenderung menyokong UMNO,” katanya.

Status UMNO kini menjadi tanda tanya apabila parti itu dilaporkan tidak akan bekerjasama dengan Bersatu pada Pilihan Raya Umum ke-15 (PRU15).

Semalam, UMNO Pulau Pinang tetap dengan pendiriannya akan bekerjasama dengan PAS dalam PRU15 nanti.

Pengerusinya, Datuk Musa Sheikh Fadzir berkata, pihaknya akan mengadakan satu sesi bersama (retreat) dengan kepimpinan PAS Pulau Pinang dalam masa terdekat.

Selain itu, UMNO Pahang juga menyatakan akan berkerjasama dengan PAS melalui Muafakat Nasional (MN) negeri itu untuk PRU15.

Pengerusi UMNO negeri, Datuk Seri Wan Rosdy Wan Ismail berkata, pendirian itu dinyatakan dalam mesyuarat kepemimpinan MN Pahang, yang dihadiri oleh Pesuruhjaya PAS Pahang, Rosli Abdul Jabar dan timbalannya, Andansura Rabu.


4 MP Sabah tak perlu kosongkan kerusi

BANGI,18 Jamadilawal 1444H, Selasa – Empat Ahli Parlimen Gabungan Rakyat Sabah (GRS) yang mengumumkan keluar daripada Bersatu tidak perlu mengosongkan kerusi berikutan kesemuanya telah keluar parti, Oktober lalu.

Bekas Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata, empat Ahli Parlimen GRS itu boleh kekal di kerusi mereka.

“Saya ingin menjelaskan empat Ahli Parlimen (MP) tidak perlu mengosongkan kerusi mereka.

“Selepas dimaklumkan pelbagai sumber yang boleh dipercayai pagi ini dan tengah hari ini empat ahli Parti Bersatu ini sudah meletakkan jawatan dalam parti mereka pada awal Oktober lalu sebelum bertanding Pilihan Raya Umum ke-15 (PRU15) pada 19 Oktober lalu,” katanya dalam kenyataan, hari ini.

Kenyataan tersebut dibuat susulan polemik mengenai status empat Ahli Parlimen itu yang bertanding dalam PRU15 atas tiket Gabungan Rakyat Sabah (GRS), namun menjadi ahli Bersatu.

Empat Ahli Parlimen Bersatu Sabah yang bertanding atas tiket GRS ialah Datuk Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Datuk Matbali Musah (Sipitang).

Semalam, pendirian Wan Junaidi berbeza dengan pakar Perlembagaan Datuk Tengku Fuad Tengku Ahmad apabila menegaskan empat ahli Parlimen Sabah terbabit tidak mempunyai pilihan, selain mengosongkan kerusi mereka sebaik sahaja keluar daripada parti itu secara rasmi.

Beliau yang terbabit dalam penggubalan undang-undang larangan tukar parti – diluluskan Dewan Rakyat Julai lalu – bagaimanapun menjelaskan dirinya bersetuju dengan kenyataan Tengku Fuad.

“Jika itu situasinya, saya bersetuju dengan Tengku Fuad yang mana akta anti-lompat parti tidak terkesan kepada mereka,” katanya lagi.

Beliau berkata, pada PRU15 baru-baru ini, Ahli Parlimen berkenaan bertanding di bawah tiket GRS.

“Pakatan parti itu dengan Bersatu berakhir pada awal Oktober tahun ini, sebelum pemilihan berlangsung.

“Oleh itu, mereka tidak melanggar Perlembagaan Persekutuan berkaitan Peruntukan Larangan Ahli Dewan Rakyat Bertukar Parti,” katanya.


Idea semarakkan wakaf masih dipandang sepi, hanya 13 peratus tanah dimajukan

BANGI, 3 Ramadan 1444H, Sabtu – Wakaf ialah senjata umat Islam yang sudah ‘berkarat’ dan tentunya perlu diasah dan dipertajamkan semula, kata Prof Dr Ismail Omar.

Naib Canselor, Universiti Geomatika Malaysia dan Presiden Pertubuhan Profesional Tanah Malaysia (PERTAMA) itu berkata, senjata antik ini tidak sepatutnya dilupai dan dibiarkan begitu sahaja, tatkala ekonomi negara perlu dipulihkan dengan apa sahaja cara yang ada.

Namun, seruan Perdana Menteri, Datuk Seri Anwar Ibrahim mengenai keperluan memajukan dan menyemarakkan wakaf masih dipandang sepi seolah-olah tidak memahami kepentingan senjata wakaf ini.

Sedangkan, langkah untuk memastikan senjata ekonomi umat Islam ini perlu diasah dan dipertajamkan semula selepas Perdana Menteri mengumumkan dana RM1 bilion dan mengulangi penegasan terhadap kepentingan wakaf.

“Wakaf Madani sebaik-baiknya dikendalikan modal insan benar-benar memahami erti wakaf dan ditadbir secara profesional. Pengalaman dan kefahaman paling utama.

“Dengan keseluruhan saiz tanah wakaf di seluruh negara pada 2017 seluas 30,000 hektar, modal insan yang ada tidak cukup untuk memajukan tanah berkenaan,” katanya dalam artikel disiarkan BH Online, hari ini.

Beliau berkata, kajian dijalankan Yayasan Waqaf Malaysia pada 2013 mendapati hanya kira-kira 13 peratus sahaja tanah wakaf dimajukan dengan pelbagai bangunan, manakala selebihnya masih lagi mundur dan tidak diusahakan.

“Punca tanah wakaf mundur termasuk ketiadaan peruntukan jelas dalam Undang-undang Pentadbiran Wakaf, selain faktor kekurangan dana yang boleh disuntik bagi memajukan tanah wakaf. Di sini, Wakaf Madani mampu berperanan memajukan tanah wakaf,” katanya.

Jelasnya, wakaf bukanlah semata-mata mengenai ilmu pengetahuan keagamaan, malah boleh diamalkan dalam aspek amalan ekonomi, perniagaan dan pendidikan.

Prof Ismail berkata, terdapat banyak bentuk mawquf dimajukan di seluruh dunia antaranya bangunan pejabat, ladang, perdagangan, hospital, masjid, jambatan, pasar awam, sekolah dan tali air.

Dalam konteks ini, Wakaf Madani berkaitan dengan jenis ‘wakaf istithmar’ bagi memajukan tanah wakaf boleh digunakan untuk mendanai projek pembangunan hartanah, katanya.

“Sebagai contoh, apabila tanah wakaf dikenal pasti dan dana disalurkan, Kelulusan Merancang (KM) diperoleh bagi memajukan tanah berkenaan.

“Dengan kelulusan ini, bermakna segala keperluan dan masalah berkaitan urusan tanah seperti faraid dan pusaka sudah selesai. Jadi nilai hartanah akan naik berganda. Ini bermakna pengganda ekonomi berperanan dalam memajukan ekonomi pemilik tanah berkenaan.

“Kemudian, tanah dan bangunan berkenaan boleh diwakafkan. Tanah Pribumi dan Tanah Rizab Melayu boleh juga dimajukan dengan cara sama serta dijadikan tanah wakaf kemudiannya,” katanya.


Musim haji hampir ke penghujung tanpa COVID-19

MAKKAH, 12 Zulhijjah 1441H, Ahad – Status kesihatan jemaah haji berada pada tahap meyakinkan dengan tiada isu kesihatan awam dilaporkan musim ini, kata Kementerian Kesihatan Arab Saudi.

Masjidil Haram dibersihkan dengan pembasmi kuman selepas jemaah selesai mengadakan Tawaf Al-Ifada pada hari ketiga. Masjid itu dibersihkan sebanyak 10 kali sehari sepanjang krisis pandemik COVID-19.

Mentor kesihatan yang mengambil bahagian dalam musim haji tahun ini, Dr Amani Al-Saadi berkata, status kesihatan jemaah dipantau daripada mula mereka meninggalkan tempat penginapan sehingga mereka kembali pada hari terakhir.

Setiap jemaah mempunyai tempat duduk khas di dalam bas untuk mengurangkan kontak dengan yang lain, malah klinik kesihatan ditempatkan di setiap kompleks kediaman di mana doktor akan memeriksa kesihatan mereka dan membekalkan ubat yang diperlukan.

Seorang jemaah dari Indonesia dikenali sebagai Farida adalah antara umat Islam beruntung kerana berpeluang menunaikan haji tahun ini.

Beliau berkata, sebagai insan yang dipilih ia disifatkan sebagai ‘sesuatu yang sukar dipercayai dan tidak ternilai harganya’.

Farida melahirkan kegembiraan dan kesyukuran kerana dapat menunaikan kewajipan sekali dalam seumur hidup ini.

“Ini adalah rahmat daripada Allah sebelum saya meninggalkan Arab Saudi. Ia diatur dengan sangat baik, saya mengucapkan tahniah buat Kementerian Haji dan Kementerian Kesihatan,” katanya. – Agensi


PM bertolak ke Arab Saudi hari ini untuk lawatan rasmi

KUALA LUMPUR, 22 Rejab 1442H, Sabtu – Perdana Menteri Tan Sri Muhyiddin Yassin hari ini berlepas ke Arab Saudi untuk lawatan rasmi sulung beliau ke Asia Barat.

Muhyiddin, dalam hantaran di laman Facebook rasmi beliau berkata lawatan itu adalah bagi memenuhi jemputan Raja Arab Saudi Raja Salman Abdulaziz Al-Saud, yang juga penjaga dua masjid suci.

“Insya-Allah, saya akan menunaikan umrah di tanah suci Makkah dan melakukan ziarah di Madinah terlebih dahulu sebelum memulakan program rasmi di Istana Al-Yamamah di Riyadh, pada 9 Mac ini.

“Selain menghadap Raja Salman, saya dijadual mengadakan pertemuan dengan Putera Mahkota Mohammed Salman Abdulaziz Al-Saud, yang juga Timbalan Perdana Menteri dan Menteri Pertahanan kerajaan Arab Saudi,” katanya.

Beliau berkata lawatannya itu cukup signifikan kerana antara lain akan membincangkan pelbagai usaha untuk memperkukuh hubungan dua hala serta meneroka kerjasama baharu dalam bidang perdagangan, pelaburan dan hal ehwal Islam yang mampu melonjakkan hubungan baik sedia ada ke tahap yang lebih tinggi.

Katanya perihal mengenai kuota haji dan urusan umrah juga tidak ketinggalan akan dibincangkan pada pertemuan itu kelak.

“Dari Arab Saudi, Insya-Allah saya akan terus ke Emiriyah Arab Bersatu (UAE) untuk bertemu Putera Mahkota Abu Dhabi Sheikh Mohamed Zayed Al Nahyan dan Perdana Menteri UAE yang juga Pemerintah Dubai Sheikh Mohammed Rashid Al Maktoum,” katanya. – Bernama


MN sekadar ta’awun politik guna slogan ‘ummah’ sedapkan telinga!

Oleh Athirah Huda Zalhe

BANGI, 22 Rejab 1442H, Sabtu – 14 September 2019 menjadi saksi kepada air mata bagi ribuan orang Melayu, yang mengharapkan kewujudan Muafakat Nasional (MN) dapat mengukuhkan semula kesatuan politik bangsa itu.

Gagasan berkenaan adalah manifestasi kerjasama di antara dua parti terbesar negara iaitu UMNO dan PAS, yang kononnya diharapkan dapat membawa perubahan kepada kesatuan politik Melayu di Malaysia.

Namun, setelah lebih setahun diwujudkan, peranan dan fungsi MN seolah-olah tenggelam dek arus politik yang turut sama bergolak sejak Februari tahun lalu.

Bagi Amir Ikatan Muslimin Malaysia (ISMA), Ustaz Abdullah Zaik Abd Rahman, penubuhan MN hanya berada di bawah jangkaan, memandangkan ia tidak memenuhi hasrat seperti mana diharapkan.

“Sejak awal lagi, saya berpandangan Muafakat Nasional ini tidak lebih daripada pakatan politik atau ta’awun semata-mata.

“Sifatnya dilihat tidak akan lebih daripada itu, iaitu untuk menunjukkan bahawa kerjasama (UMNO-PAS) itu,” katanya kepada Ismaweb.net, hari ini.

Menurut pemimpin gerakan Islam utama itu, langkah maksimum yang mampu dilakukan oleh gagasan berkenaan, adalah dengan mereka merampas semula lebih 30 kerusi yang dimenangi oleh Pakatan Harapan (PH) di kawasan majoriti Melayu.

“Itu sahaja maksimumnya. Dan saya tidak nampak mereka boleh pergi jauh daripada itu termasuk ke arah penyatuan Melayu.

“Malah, penyatuan ummah, penyatuan Melayu itu hanyalah slogan yang digunakan untuk menyedapkan telinga,” katanya.


Kem pelarian Yaman ‘diserang’, IOM gesa lindungi nyawa orang awam

SANAA, 5 Jamadilawal 1443H, Jumaat – Empat kanak-kanak dan seorang wanita cedera dalam serangan ke atas kem pelarian dalaman yang diuruskan Pertubuhan Bangsa Bangsa Bersatu (PBB) di daerah Ma’rib Al Wadi, Yaman.

Salah seorang daripada mangsa dilaporkan kritikal, dibawa ke hospital berhampiran untuk rawatan.

Berikutan itu, Pertubuhan Antarabangsa untuk Migrasi (IOM) menggesa semua pihak dalam konflik untuk menghormati undang-undang kemanusiaan antarabangsa dan melindungi nyawa orang awam.

“Ramai keluarga melarikan diri dan datang ke tapak ini untuk mencari keselamatan daripada permusuhan yang berterusan. Orang awam tidak boleh menjadi sasaran,” kata Ketua Misi IOM Yaman, Christa Rottensteiner.

IOM berkata, pasukannya akan memastikan keluarga yang terjejas menerima rawatan perubatan dan bantuan segera yang lain.

Tapak perpindahan Al Hamma menempatkan hampir 250 isi rumah yang terdiri daripada kira-kira 1,500 orang.

IOM berkata, ia telah menyediakan tempat tinggal, barangan bantuan penting, air, sanitasi dan perkhidmatan kebersihan sejak tahun 2019.

Tiada kakitangan IOM dilaporkan cedera dalam serangan itu.

Yaman dilanda keganasan dan ketidakstabilan sejak tahun 2014, apabila pemberontak Houthi yang bersekutu dengan Iran menawan sebahagian besar negara itu, termasuk Sanaa.

Gabungan diketuai Arab Saudi yang bertujuan mengembalikan semula kerajaan Yaman telah memburukkan keadaan, menyebabkan salah satu krisis kemanusiaan buatan manusia yang paling teruk di dunia.

Hampir 80 peratus daripada penduduk, atau kira-kira 30 juta, memerlukan bantuan dan perlindungan kemanusiaan, dan lebih daripada 13 juta orang berada dalam bahaya kebuluran, menurut anggaran PBB.

Laporan PBB baru-baru ini mengunjurkan bahawa menjelang akhir tahun, angka kematian akibat konflik Yaman selama tujuh tahun akan mencecah 377,000. – Agensi


Lagi permohonan cabar kuasa Mahkamah Syariah?

BANGI, 19 Rejab 1442H, Rabu – Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar mendedahkan bahawa terdapatkan satu lagi permohonan mencabar kuasa Mahkamah Syariah difailkan.

Beliau dalam satu kenyataan memberitahu, terdapat cabaran dibuat di Mahkamah Sivil untuk mengisytiharkan kuasa Mahkamah Syariah membuat perintah menghina mahkamah adalah bercanggah Perkara 126 Perlembagaan Persekutuan.

Zainul Rijal berkata, tindakan itu mengatakan hanya Mahkamah Sivil sahaja yang boleh membuat perintah penghinaan mahkamah.

“Saya tidak bersetuju dengan hujah mereka ini, tetapi jika cabaran ini dibenarkan Mahkamah Syariah tidak akan berupaya mengambil tindakan terhadap mana-mana orang yang menghina Mahkamah Syariah itu sendiri.

“Jadi apa yang Mahkamah Syariah boleh buat? Biarkan sahaja mana-mana orang menghina mahkamah? Tiada gigilah Mahkamah Syariah kalau ia benar-benar terjadi,” katanya.

Pendedahan Zainul Rijal itu mendapat respon rata-rata pengguna media sosial dan pengikutnya yang bimbang dengan kedudukan Mahkamah Syariah ketika ini.

“Allahu, semoga Allah pelihara kedudukan Mahkamah Syariah. Satu-satu dicabar, sedih rasa,” tulis Muhammad Ridzuan EL-Muallim.

“Cabaran demi cabaran. Ya Allah selamatkan negara ini,” kata Ahmad Nawawi Yaakob.

Sebelum ini, Zainul Rijal pernah mendedahkan bahawa satu lagi peruntukan Enakmen Islam Selangor sedang dicabar dan menunggu perbicaraan selepas Mahkamah Persekutuan memutuskan Seksyen 28 Enakmen Kesalahan Jenayah Syariah tidak berperlembagaan.

Mahkamah Persekutuan dijangka mendengar cabaran keabsahan Seksyen 66A Enakmen Pentadbiran Agama Islam Selangor difailkan Sisters In Islam (SIS) tahun lalu.


Hamas gesa WHO bertanggungjawab selamatkan nyawa pesakit Palestin

GAZA, 6 Ramadan 1443H, Jumaat – Pihak berkuasa negara pengganas Israel terus terang-terangan melanggar undang-undang antarabangsa dan perjanjian kemanusiaan dengan mengepung Semenanjung Gaza.

Bukan itu sahaja, rejim zionis turut menghalang kemasukan peralatan dan peranti perubatan ke Gaza.

Bahkan rejim juga menghalang pesakit Palestin daripada ke luar negara untuk mendapatkan rawatan, serta mengamalkan kecuaian perubatan terhadap tahanan Palestin di penjara Israel.

Berucap kepada Agensi Safa pada Hari Kesihatan Sedunia, Pergerakan Perjuangan Islam Palestin (Hamas), Abdel Latif Al-Qanoua berkata, ‘tingkah laku perkauman’ Israel terhadap ribuan pesakit Palestin memerlukan organisasi antarabangsa, terutamanya Kesihatan Sedunia (WHO) untuk menggandakan usaha mereka.

Abdel Latif juga menggesa penubuhan itu memainkan peranan mereka dalam menyelamatkan nyawa pesakit Palestin.

Beliau meminta WHO supaya memikul tanggungjawab terhadap pengabaian perubatan Israel yang disengajakan terhadap tahanan Palestin di penjara Israel dan berusaha untuk menyelamatkan nyawa mereka. – Agensi


Netanyahu secara ‘sembunyi’ sokong penjualan senjata AS ke UAE

ABU DHABI, 16 Muharram 1442H, Jumaat – Walaupun Perdana Menteri Israel pernah menentang secara terbuka penjualan senjata Amerika Syarikat (AS) ke Emiriah Arab Bersatu (UAE), hakikatnya secara ‘sembunyi’ Benjamin Netanyahu telah bersetuju selepas normalisasi hubungan kedua-dua negara, lapor media.

Netanyahu, yang secara terbuka menentang perjanjian senjata antara AS dan UAE pada bulan Ogos, kini tidak lagi membidas cadangan penjualan senjata itu selepas pertemuan dengan Setiausaha Negara AS, Mike Pompeo di Baitulmaqdis yang diduduki minggu lalu.

Kini, New York Times melaporkan bahawa Netanyahu secara peribadi telah bersetuju rancangan pemerintah AS untuk menjual senjata canggih, khususnya jet tempur F-35 buatan AS, ke UAE walaupun dia pada awalnya menentang.

Bahkan, Netanyahu dilapor turut menggalakkan agensi perisik Mossad untuk menjual senjata Israel ke Abu Dhabi.

“Mossad, didorong oleh Benjamin Netanyahu, bersetuju untuk menjual sistem senjata canggih UAE,” lapor laman web berita Ynet Israel.

Idea itu bagaimanapun telah meletakkan Kabinet Israel kepada dua pihak – ada antara mereka yang melihat penjualan senjata sebagai alat untuk mengukuhkan hubungan dengan bekas musuh, dan juga pihak yang bimbang ia boleh merosakkan keselamatan Israel.

Pejabat Netanyahu pada awalnya menafikan pihaknya sedang mempertimbangkan penjualan senjata ke UAE.

Namun, jika tuduhan itu benar, ia seperti ‘AS dan Korea Utara menandatangani perjanjian damai – dan kemudian AS menjual senjata ke Korea Utara’, kata Forbes dalam satu laporan.

The Forbes membuat spekulasi bahawa pertahanan peluru berpandu Israel seperti Iron Dome kemungkinan akan berada di antara senarai utama pembelian memandangkan ancaman yang dihadapi oleh Abu Dhabi.

Namun, laporan itu mengatakan, Tel Aviv mungkin enggan berkongsi teknologi ‘sensitif’ berkenaan. – Agensi


Untungnya bernaung di bawah Dong Zong

PERTUBUHAN Pendidikan Dong Zong umum mendapat peruntukan 15 juta untuk SMPC. Sebelum itu pada 10 Ogos 2021, Yayasan Sultanah Fatimah telah menyumbang sebanyak RM1.5 juta kepada 10 buah sekolah persendirian Cina dan sebuah kolej swasta, Southern University College (SUC). Pada 18 Ogos 2021, kerajaan negeri Perak telah mengagihkan RM 1.8 juta untuk sembilan buah SMPC di Perak.

Ini keuntungan perjuangan pendidikan kaum Cina. Mereka menjadi kuasa kawalan sosial (social control) kepada mana-mana parti politik untuk mempertaruhkan perjuangan di depan publik demi undi. Hasilnya sekolah-sekolah ini akan terus mendapat bantuan dan sokongan. Sejarah menunjukkan bahawa perjuangan mempertahankan pendidikan sekolah vernakular dilatari oleh MCA dan kewujudan Southern University College, New Era University College dan Han Chiang University College of Communication adalah usaha keras pimpinan Dong Dong serta MCA yang di bawah kerajaan BN ketika itu. Ini fakta dan tiada siapa yang dapat menafikannya.

Kerajaan akan terus akur dengan apa jua tuntutan sebagai meraih undi politik. Kewujudan akta sedia khususnya Akta Pendidikan 1996 akan dijadikan alasan membenarkan kewujudan sekolah persendirian ini. Isu sekolah vernakular tidak akan selesai dengan sentimen dan emosi politik dan ia perlu dilihat kepada aspek perundangan dan latar sejarah.

Cuma persoalan yang perlu dibangkitkan, kenapa sekolah ini tidak mahu berada di bawah satu bumbung sistem pendidikan demi merealisasikan hasrat Tun Razak melalui Penyata Razak 1956. Begitu juga usaha Rahman Talib yang telah menawarkan kepada sekolah-sekolah ini untuk menerima pakai sistem pendidikan kebangsaan. Jika begini keadaannya, usaha membina negara bangsa tidak akan tercapai dek pemisahan sistem pendidikan. Ini akan mengekalkan wajah vernakular yang sedia ada. Apa pilihan kita?

Satu cara, hantar anak-anak melayu belajar di SMPC atau naik taraf sekolah-sekolah kebangsaan agar lebih baik dari SMPC agar menjadi pilihan semua.

SMPC akan terus menjadi social control dalam sistem pendidikan negara selagi tiada riak-riak perubahan dan iltizam politik. Akhirnya jadilah apa yang disebut ‘kera di hutan disusukan, anak di rumah mati kelaparan ‘.

Ustaz Mohd Azizee Hasan
Presiden iGuru


Ahmad Zahid tak layak jadi Presiden UMNO jika rakaman benar

BANGI, 26 Syaaban 1442H, Khamis – Datuk Seri Dr Ahmad Zahid Hamidi tidak layak untuk terus memegang jawatan Presiden UMNO sekiranya pendedahan audio yang didakwa mirip suaranya dan Presiden PKR, Datuk Seri Anwar Ibrahim adalah benar.

Veteran UMNO Tengku Razaleigh Hamzah berkata, banyak pihak terutama ahli-ahli UMNO meletakkan harapan tinggi terhadap Ahmad Zahid untuk memimpin parti itu dengan baik.

“Pada pandangan saya tak baguslah, seorang pemimpin patut tidak berlagak macam itu. Dia mesti lebih bertanggungjawab sebab orang meletakkan harapan kepada dia untuk memimpin dengan lebih baik.

“Mengenai rakaman audio ini, tak tahulah betul atau tak tapi dengar suara macam dia punya suara.

“Kalau benar itu suara dia, kalau benar dia mempunyai niat macam itu. Sebagaimana suara dia sememangnya dia tidak bertanggungjawab, tidak layak kekal di situ,” katanya dipetik Sinar Harian, hari ini.

Sebelum ini, tular rakaman suara didakwa mirip suara Ahmad Zahid dan Anwar berhubung apa yang berlaku pada Perhimpunan Agung UMNO (PAU) 2020 pada akhir bulan lalu.

Dalam rakaman kira-kira empat minit itu, suara mirip Anwar didengar memuji individu yang memiliki suara seakan Ahmad Zahid kerana berjaya mengendalikan PAU 2020.

Selain itu, suara yang didakwa Ahmad Zahid berkata, apa yang diucapkan ketika PAU 2020 hanya bersifat taktikal.


Isu kuarantin: Tolong jadi rakyat Malaysia bertanggungjawab!

BANGI, 5 Zulhijjah 1441H, Ahad – 2,897 individu yang diarah menjalani saringan COVID-19 kedua digesa bertanggungjawab dan mengikut arahan yang ditetapkan kerajaan.

Dalam keadaan negara masih belum pulih sepenuhnya daripada pandemik itu, Ketua Angkatan Pemuda Pemudi BERJASA, Hazwan Mohamad kesal apabila terdapat segelintir rakyat yang masih ‘berdegil’,  bahkan ingkar arahan kerajaan supaya kuarantin.

Beliau menegaskan, meskipun individu terbabit tidak bergejala COVID-19, namun masih perlu bertanggungjawab mematuhi arahan yang ditetapkan.

“Tolong jadi rakyat Malaysia yang bertanggungjawab. Kau rasa kau sihat ke, tak demam ke, tetap kena pergi jalani saringan kedua,” katanya dalam kenyataan, hari ini.

Terdahulu, kerajaan memberikan tempoh dua hari sehingga esok kepada 2,897 individu yang pulang dari luar negara untuk jalani saringan kedua COVID-19.

Sekiranya masih berdegil, individu terbabit akan ditangkap dan didakwa di mahkamah.


Abdul Ghani Salleh dilantik Pengerusi SPR baharu

PUTRAJAYA, 2 Muharram 1442H, Jumaat – Datuk Abdul Ghani Salleh dilantik sebagai Pengerusi Suruhanjaya Pilihan Raya (SPR) yang baharu, manakala Datuk Nik Ali Mat Yunus sebagai Ahli SPR, masing-masing berkuat kuasa hari ini, umum Ketua Setiausaha Negara, Tan Sri Mohd Zuki Ali.

Abdul Ghani, 62, sebelum ini pernah memegang jawatan sebagai Setiausaha SPR.

Mohd Zuki berkata, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memperkenankan pelantikan Abdul Ghani dan Nik Ali sehingga mencapai usia 66 tahun selaras dengan Fasal (3) Perkara 114 Perlembagaan Persekutuan.

“Dengan kelayakan dan pengalaman yang dimiliki, diyakini mereka akan dapat menggalas amanah dan tanggungjawab sebagai Pengerusi dan Ahli SPR mengikut kehendak Perlembagaan Persekutuan dengan sempurna,” katanya dalam kenyataan hari ini.

Abdul Ghani bersara wajib sebagai Setiausaha SPR pada 10 Mei 2018 dan pernah memegang beberapa jawatan sebelum itu antaranya Yang di-Pertua Majlis Daerah Kuala Langat dan Pegawai Daerah Gombak, Selangor.

Nik Ali, 62, pernah memegang jawatan sebagai Timbalan Ketua Setiausaha (Pembangunan), Kementerian Pengajian Tinggi sebelum bersara wajib pada 19 Mei 2018.

Mohd Zuki turut merakamkan penghargaan kepada Datuk Azhar Azizan Harun dan Datuk Seri Ramlan Ibrahim atas khidmat bakti mereka sepanjang menjawat jawatan masing-masing sebagai Pengerusi dan Ahli SPR. – Bernama


Polis tahan 2 lelaki didakwa hina MB Kedah

ALOR SETAR, 1 Muharam 1443H, Selasa – Polis menahan dua lelaki yang didakwa mengeluarkan kata-kata kesat terhadap Menteri Besar Kedah Muhammad Sanusi Md Nor menerusi laman media sosial Facebook, baru-baru ini.

Ketua Polis Daerah Kota Setar ACP Ahmad Shukri Mat Akhir berkata kedua-duanya yang berusia 52 dan 45 tahun ditahan di rumah mereka di Kepala Batas dan Mergong Perdana di sini pada 5.15 dan 6 petang semalam.

“Seorang Pegawai Khas Menteri Besar Kedah telah membuat laporan di Balai Polis Alor Setar pada sekitar 10.30 pagi semalam ekoran komen negatif dan jelek oleh dua individu itu di Facebook milik Menteri Besar Kedah.

“Seorang daripadanya adalah pekerja swasta dan seorang lagi peniaga. Kedua-duanya yang tidak memiliki rekod jenayah lampau dibebaskan dengan jaminan selepas diambil keterangan,” katanya dalam kenyataan hari ini.

Katanya kedua-dua mereka disiasat mengikut Seksyen 14 Akta Kesalahan-Kesalahan Kecil 1955, Seksyen 504 Kanun Keseksaan serta Seksyen 233 Akta Komunikasi dan Multimedia 1998. – Bernama


Video tular kanak-kanak tahan kenderaan, polis minta orang ramai buat laporan

JOHOR BAHRU, 15 Jamadilakhir 1443H, Selasa – Orang ramai diminta membuat laporan sekiranya mempunyai maklumat berhubung video tular seorang kanak-kanak yang meluru ke jalan raya dan menahan kenderaan dipercayai berlaku di Pasir Gudang, di sini, petang semalam.

Ketua Polis Daerah Seri Alam, Supt Mohd Sohaimi Ishak berkata, video berdurasi 27 saat yang dirakam menggunakan kamera perakam video sebuah kenderaan itu, tular di laman Facebook sebuah portal berita hari ini.

Beliau berkata, kejadian dipercayai berlaku semalam pada 5.46 petang di Jalan Bandar, Pasir Gudang berhampiran Taman Tasik Layang-Layang, di sini.

“Bagaimanapun, setakat ini pihak polis tidak menerima sebarang laporan mengenai kejadian tersebut dan berdasarkan video tersebut tiada sebarang kemalangan direkodkan,” katanya menerusi kenyataan di sini, hari ini.

Sehubungan itu, beliau menyeru orang ramai yang mempunyai maklumat berkaitan kejadian itu tampil membuat laporan di balai polis berhampiran.

Terdahulu, video tersebut memaparkan seorang kanak-kanak yang kelihatan seperti kanak-kanak lelaki secara tiba-tiba meluru ke lorong kanan jalan lalu menahan kenderaan dan kemudiannya terus beredar. – Bernama


COVID-19: 1,075 kes baharu hari ini

KUALA LUMPUR, 17 Rabiulakhir 1442H, Khamis – Kes positif COVID-19 hari ini kembali mencatatkan empat angka dengan 1,075 kes baharu selain 11 kematian direkodkan, iaitu angka kematian harian kedua tertinggi pernah dilaporkan sejak pandemik itu melanda negara awal tahun ini.

Ketua Pengarah Kesihatan Tan Sri Dr Noor Hisham Abdullah berkata kes positif baharu dalam tempoh 24 jam lepas itu merangkumi 1,072 kes penularan dalam negara dan tiga kes import, menjadikan jumlah terkumpul kes COVID-19 di Malaysia sebanyak 69,095 kes.

“Kes aktif dengan kebolehjangkitan ialah 10,802 kes,” katanya dalam kenyataan.

Dr Noor Hisham berkata Lembah Klang melaporkan jumlah tertinggi iaitu 508 kes (47.3 peratus) dengan Selangor menyumbang 459 kes, manakala Sabah mencatat 310 kes (28.8 peratus), diikuti Johor sebanyak 78 kes (7.3 peratus).

Sementara itu, 11 kes kematian baharu yang dilaporkan hari ini menjadikan jumlah kumulatif mereka yang meninggal dunia akibat COVID-19 di Malaysia kini 376 orang (0.54 peratus daripada jumlah keseluruhan kes). – Bernama


Kerajaan patut sekat Coldplay, bukan terus sokong

Oleh Muhammad Danial Haziq

BANGI, 29 Syawal 1444H, Sabtu – Kemasukan kumpulan rock alternatif British, Coldplay November nanti seolah-olah menggalakkan lagi hedonisme dan hiburan melampau, walhal Malaysia adalah negara Islam.

Ramai meluahkan kebimbangan kerana Coldplay terkenal sebagai kumpulan yang menyokong gerakan songsang lesbian, gay, biseksual dan transgender (LGBT).

“Apa pun alasan aku tak setuju sampai PMX nak sambut mereka ni sedangkan mereka ni supporter LGBT,” kata Azhar Hassan.

“Jangan sekadar menempek Islam pada Perlembagaan, tapi tidak memeliharanya dengan benar.

“Coldplay adalah langkah awal dan cubaan utk mencemarkan serta meruntuhkan kedaulatan agama Islam dalam negara,” kata Sophi Hardy.

“Sedih dengan majoriti rakyat malaysia yang mengaku Islam tapi sanggup berhabis duit dan menyokong golongan LGBT demi memenuhi nafsu serakah,” kata Nazli Khalid.

“Ramai orang kata, Coldplay lagunya tak banyak unsur LGBT,tapi bila dia dah support, tak rasa kita perlu elakkan ke?,” kata Muiz Ismail.

“Kita rakyat mesti lawan habis habisan tidak akan membenarkan pesta pelangi tu, Allahuakbar bangkit bangsaku,” kata Mohd Sahri.

Sementara itu, ada juga yang mempertikaikan tindakan kerajaan yang seolah-olah menyokong fahaman dan budaya Barat.

Pengguna akaun Facebook, Anas Illejay Anuar berkata, tidak mustahil generasi muda pada masa hadapan akan tergolong dalam umat ideologi liberal.

“Kerajaan sekarang memang sangat-sangat menyokong ideology liberalism dan yang seangkatan dengannya.

“Dengan alasan mengikut aliran semasa dan meraih sokongan umum, dari segi perkembangan ekonomi dan tourism as a whole,” katanya.

Perdana Menteri, Datuk Seri Anwar Ibrahim sebelum ini mengalukan-alukan kedatangan Coldplay ke Malaysia untuk menjayakan konsertnya pada 22 November.

Presiden BERJASA, Haji Zamani Ibrahim berkata, tindakan itu seolah-olah tidak seiring dengan makna pemahaman ‘Kerajaan Madani’ yang sepatutnya menjadi pemerintahan membina kemanusiaan dengan nilai akhlak mulia bagi sebuah negara.


Pasukan MySejahtera jamin tiada data pengguna dicerobohi

PUTRAJAYA, 13 Rabiulawal 1443H, Rabu – Pasukan MySejahtera di Kementerian Kesihatan (KKM) memberi jaminan tiada data pengguna dalam aplikasi berkenaan telah dicerobohi.

Ia berkata demikian berikutan aduan beberapa pengguna mengenai kata laluan guna sekali (OTP) yang dihantar ke e-mel masing-masing.

“Pasukan MySejahtera menerima aduan daripada ‘helpdesk’ MYSJ dan media sosial mengenai mesej OTP yang diterima untuk mengesahkan nombor telefon pengguna bagi pendaftaran masuk menggunakan kod QR yang digunakan di premis perniagaan.

“Kami menjalankan siasatan dan mendapati fungsi pendaftaran kod QR untuk kegunaan di premis perniagaan disalahgunakan oleh skrip hasad (malicious scripts) yang menghantar OTP kepada nombor telefon secara rawak,” katanya, hari ini.

Susulan itu, pasukan MySejahtera telah menyekat titik akhir Application Programming Interface (API), serta melakukan langkah tambahan untuk menambah baik sekuriti.

“Kami ingin meyakinkan pengguna bahawa tiada data peribadi yang boleh diakses melalui penggunaan skrip tersebut, tetapi beberapa nombor telefon telah digunakan secara rawak untuk penghantaran OTP berkenaan,” menurut kenyataan itu lagi.

Dalam pada itu, Mysejahtera memohon maaf kepada semua pengguna aplikasi yang terlibat, dan akan terus melakukan siasatan, di samping memberi perincian dalam masa terdekat.

Pada Isnin, beberapa pengguna aplikasi membuat aduan mengatakan menerima SMS dari 68088, kod pendek dari MySejahtera, antara pukul 12 tengah malam Ahad, hingga awal pagi Isnin, meminta pengguna mengesahkan akaun mereka melalui OTP.


Harga petrol RON97 turun 5 sen

BANGI, 5 Muharram 1444H, Rabu – Harga runcit petrol RON97 turun sebanyak 5 sen kepada paras RM4.50 seliter berbanding RM4.55 seliter bermula esok sehingga 10 Ogos ini.

Kementerian Kewangan (MOF) dalam satu kenyataan berkata, harga runcit petrol RON95 dan diesel masing-masing kekal pada harga RM2.05 seliter serta RM2.15 seliter.

Katanya, harga runcit produk petroleum secara mingguan itu mengikut formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

“Sungguhpun harga pasaran sebenar bagi kedua-dua produk meningkat melebihi harga paras siling yang ditetapkan, seperti yang dapat dilihat pada harga runcit petrol RON97 yang ditetapkan mengikut harga pasaran,” katanya.

MOF berkata, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Aiman Ridhwan, Sofizah johan qari, qariah tilawah al-Quran peringkat kebangsaan

JOHOR BAHRU, 18 Zulkaedah 1443H, Sabtu – Qari dari Perak, Aiman Ridhwan Mohamad Ramlan dan Sofizah Mousin, qariah dari Selangor masing-masing dinobatkan sebagai johan Tilawah Al-Quran Peringkat Kebangsaan 1443H/2022M yang diumumkan di Pusat Islam Iskandar, di sini malam tadi.

Dengan kemenangan itu kedua-duanya membawa pulang wang tunai berjumlah RM15,000 dan tambahan RM10,000 untuk menunaikan haji serta cenderamata dan sijil penyertaan.

Naib johan pula disandang Muhammad Umar Syazuli Mohd Tahir qari dari Pulau Pinang dan qariah Sarrul Munirah Haris dari Melaka, yang masing-masing menerima RM10,000, wang tambahan RM10,000 untuk menunaikan haji, cenderamata dan sijil penyertaan.

Tempat ketiga disandang oleh Azraie Abdul Hak dari Melaka serta qariah Nurul Syafiqah Nardi dari Perak dan masing-masing menerima RM7,500, tambahan RM10,000 untuk menunaikan haji, cenderamata dan sijil penyertaan.

Acara hafazan 30 juzuk untuk hafiz, Abdullah Ulwan Ismail dari Kelantan dinobatkan sebagai pemenang, diikuti Shahrul Hanifi Shahrul Yusri dari Negeri Sembilan ditempat kedua dan Ahmad Huzaifah Ahmad Fauzi dari Selangor tempat ketiga.

Nurjahidah Hadirah Alliar@Ilyas dari Johor pula diumumkan sebagai pemenang bagi hafizah, diikuti Asma’ Insyirah Salleh Sani dari Negeri Sembilan ditempat kedua dan Athirah Salihah Al-Azmi dari Wilayah Persekutuan ditempat ketiga.

Johan membawa pulang wang RM12,000 dan tambahan RM10,000 untuk menunaikan haji serta piala iringan, sementara naib johan RM8,000 dan tambahan RM10,000 untuk menunaikan haji, tempat ketiga RM6,500 dan tambahan RM10,000 untuk menunaikan haji serta sagu hati pula sebanyak RM2,000.

Acara hafazan 20 juzuk bagi hafiz pula menyaksikan Ahmad Ikmal Mohd Ridhuan dari Johor muncul sebagai pemenang, diikuti Muhammad Adib Ahmad Rozaini dari Perak ditempat kedua dan Ahmad Adil Luqman Nor Ismail dari Selangor tempat ketiga.

Bagi hafizah, Nurul Husna Abdul Aziz dari Kedah diumumkan sebagai pemenang, diikuti tempat kedua Auni Nasuha Md Noh dari Negeri Sembilan dan Aqilah Sulhi Ahmad Rozaini dari Perak ditempat ketiga.

Johan membawa pulang wang tunai RM7,000 dan tambahan RM7,000 untuk menunaikan umrah, manakala naib johan RM5,000, tempat ketiga RM3,000 dan sagu hati RM1,500.

Sementara itu, bagi kategori hafazan al-Quran 10 juzuk bahagian hafiz, Muhammad Jibril Mohd Hanafiah dari Pahang diumumkan sebagai pemenang diikuti Danish Farhan Abdul Razak dari Pulau Pinang ditempat kedua dan Muhammad Asyraf Amir dari Johor tempat ketiga.

Bagi bahagian hafizah, Fatimah Azzahra Mohd Shahrol dari Johor dinobatkan sebagai johan, diikuti Siti Nabilah Zamri dari Melaka di tempat kedua dan Nur Izzati Norazmi dari Wilayah Persekutuan tempat ketiga.

Johan membawa pulang wang RM5,000 dan piala iringan, manakala naib johan RM4,000, tempat ketiga RM2,000 serta sagu hati RM1,000.

Terdahulu, Pemangku Raja Johor Tunku Mahkota Ismail Sultan Ibrahim dan isteri Che’ Puan Besar Khaleeda Bustamam berkenan menyempurnakan Majlis Penutupan dan Pengurniaan Hadiah yang turut menyaksikan Johor muncul sebagai juara keseluruhan.

Turut hadir Menteri Besar Johor Datuk Onn Hafiz Ghazi dan Menteri di Jabatan Perdana Menteri (Hal Ehwal Agama), Datuk Idris Ahmad.

Majlis Tilawah dan Hafazan Al-Quran Peringkat Kebangsaan dirasmikan Perdana Menteri, Datuk Seri Ismail Sabri Yaakob pada 12 Jun lepas dan berlangsung enam hari dengan penyertaan 110 peserta tilawah dan hafazan mewakili 14 negeri, kesemua mereka turut diadili 12 hakim tilawah dan 14 hakim hafazan. – Bernama